28 Апр 2020 901\nПрезидентимиз Шавкат Мирзиёев ташаббуси билан бошланган туб ислоҳотлар моҳияти янги Ўзбекистон давлатининг халққа хизмат қилиш тамойилларига қатъий амал қилаётганини, барча куч ва имкониятларини фуқаролар ҳаётини яхшилаш ҳамда улар муаммосини бартараф этишга қаратаётганини кўрсатмоқда.\nБуни ана шу даврда қабул қилинган қонунлар, фармон ва қарорлар мазмунида ҳам кўриш мумкин. Давлатимиз раҳбарининг “Ўзбекистон Республикаси Президенти ҳузуридаги Жамоатчилик палатасини ташкил этиш тўғрисида”ги фармони ҳам халққа хизмат қилиш имкониятларини янада кенгайтиришга қаратилгани билан аҳамиятлидир.\nЧиндан ҳам, ўтган йилларда “Халқ давлат органларига эмас, балки давлат органлари халқимизга хизмат қилиши керак” деган тамойил асосида фуқароларнинг келажакда эмас, бугун яхши яшашлари учун қулай шароитлар яратила бошлаганини таъкидлаш мумкин.\nШу ўринда “Жамоатчилик назорати тўғрисида”ги қонун гарчи бир неча йиллардан бери муҳокама қилинаётган бўлса-да, унинг айнан янгиланаётган Ўзбекистонда қабул қилингани ҳам бежиз эмаслигини айтиш жоиз. Ушбу муҳим ҳужжат, энг аввало, фуқаролик жамиятини изчил ривожлантириш, юртдошларимизни уйғоқликка чорлашга хизмат қилиши билан ҳам кўпчилик томонидан қўллаб-қувватланди.\nҲар қандай мамлакат ривожи жамият бошқаруви билан халқ орасидаги мулоқотнинг қанчалар самарали йўлга қўйилганига боғлиқ. Агар одамлар бошқа талабларни қўйсалар-у, бошқарувдагилар аксинча режаларни амалга оширсалар, албатта, кўзланган мақсадларга эришиб бўлмайди. Шу маънода, иқтисодий, ижтимоий, сиёсий ислоҳотларнинг натижадорлиги айнан давлат билан халқ ўртасидаги мулоқотларнинг қай даражада тўғри йўлга қўйилгани билан белгиланади.\nПрезидентимиз Шавкат Мирзиёев томонидан илгари сурилган давлат бюджетини қонун кўринишида, яъни парламент орқали қабул қилиш ғояси замирида ҳам айнан шундай мақсад мужассамдир.\nТўғри, ушбу муҳим молиявий ҳужжатнинг халқ вакиллари томонидан қабул қилиниши қайсидир маънода ҳукуматнинг пулга эгалик қилиш ва эмин-эркин тасарруф қилиш ҳуқуқини камайтириши мумкин. Аммо Президентимизнинг қатъий иродаси билангина ушбу қарор ҳам халқона сиёсатнинг амалий кўриниши сифатида қабул қилинди. Бу эса энди бюджет маблағларининг ишлатилиши халқ томонидан назорат қилинади, деганидир.\nТан олиш керак, мустақилликнинг дастлабки даврларида асосий эътибор ижро ҳокимиятини қўллаб-қувватлаш, улар томонидан белгиланган вазифаларни сўзсиз бажаришга қаратилди. Гарчи халқ фарвонлигини таъминлаш пировард мақсад бўлса-да, бирламчи вазифа давлат яхлитлигини сақлаб қолиш эди. Аммо ана шу давр мобайнида халқ фаровонлиги, юрт тинчлиги ва мамлакат тараққиёти учун ҳар қанча ҳаракат қилмайлик, давлат билан халқ ўртасида очиқ мулоқот майдони яратилмади. Фақат янги Ўзбекистон шароитидагина инсон ҳуқуқ ва манфаатлари ислоҳотларнинг бош мақсадига айланди.\nБироқ бу борада ҳали талай муаммолар мавжудлигини тан олиш керак. Тўғри, айни пайтда парламент қуйи палатасидаги 150 нафар депутат ёки юқори палатадаги сенаторлар ҳамда маҳаллий кенгашлардаги депутатлар халқ вакиллари ҳисобланишади. Улар кўпчилик сайловчиларнинг ишончини қозониб, уларнинг овози ҳисобига депутатлик мақомига эга бўлганлар. Шу билан бирга, ана шу депутатларнинг номзодини қўллаб-қувватламаган минг-минглаб бошқа сайловчилар ва уларнинг ўзига хос қарашлари борлигини ҳам ёддан чиқармаслик керак.\nЁки сайловчиларнинг бироз бўлса-да, кўпчилик овозини олиб, парламентда етакчи кучга айланган партияни олайлик. Сайловдан кейин айни ана шу партия Бош вазир номзодини кўрсатди ва энди парламентда ўз ғояларини амалга ошириш имконига эга бўлди. Лекин сайловларда уларни қўллаб-қувватламаган фуқаролар ҳам борлигини унутмаслик керак. Хўш, уларнинг фикри, хоҳиш-истаги ёки талаблари билан ким шуғулланади?\nШу ўринда Уинстон Черчиллнинг демократия ҳақидаги қуйидаги гапини эслаш лозим деб ўйлайман: “Тўғри, демократия бошқаришнинг энг яхши шакли. Аммо у мукаммал эмас. Унда ҳам етарлича муаммолар бор. Лекин ҳалигача инсоният ундан яхши тизимни ярата олгани йўқ”.\nБуюк давлат арбобининг ушбу фикри энг демократик жамиятда ҳам иккинчи бир томоннинг доимо норози бўлиб қолаверишига ишора, албатта.\nДавлатимиз раҳбари ташаббуси билан ташкил этилаётган Жамоатчилик палатаси эса турли ғоя ва қарашларга эга бўлган барча юртдошларимизнинг хоҳиш ва истакларини бирдек қамраб оладиган мустақил тузилма сифатида давлат билан фуқаролар ўртасида очиқ мулоқотни ташкил қилишда мустаҳкам кўприк бўла олади.\nСир эмаски, бугун олдимизда иқтисодий муаммоларни изчил ҳал қилиш, фуқаролар даромадини ошириш, кейинги 5 йилда ялпи ички маҳсулот ҳажмини 100 миллиард долларга етказишдек улкан вазифалар турибди. Бундан ташқари, зиммамизга сиёсий ислоҳотларни ҳам изчил амалга ошириш вазифаси юклатилган. Бундай масъулиятли вазифани бажаришда эса айнан Жамоатчилик палатасининг ўрни беқиёс бўлади. Яъни палата халқ билан тўғридан-тўғри мулоқот қилиб, одамлар фикрини давлатга етказиш учун замонавий майдонга айланади.\nДавлат ва жамиятларнинг кутилмаган инқирозлардан беталафот чиқиши, турли соҳа ва тизимлардаги ислоҳотлар муваффақияти ҳам, асосан, давлат ва фуқаролар ўртасида қай даражада тўғри мулоқот ташкил этилганига боғлиқ.\nЯъни бошқарув бошқарилувчиларнинг қандай фикрда эканидан тўла хабардор бўлсагина, адолатли қарорлар қабул қилади. Бу ёзилмаган қонуният. Очиғини айтиш керак, айни пайтда мамлакатимизда халқ ва давлат ўртасида шаклланаётган ўзаро муносабатлар ўзига хослиги билан кўпчилик эътиборини тортяпти.\nУшбу фикр асоссиз эмаслигига Президентимизнинг бугунги эпидемиологик шароитда муҳтож аҳоли қатламига амалий ёрдам беришга доир қарорини мисол сифатида келтириб ўтиш мумкин. Бугун дунёнинг энг ривожланган, ўзига тўқ мамлакатлари ҳам халқига, бизнес вакилларига қандай ёрдам бериш йўлларини изламоқда. Кимдир солиқ бўйича имтиёзлар берди, кимдир ижтимоий йўналишда ёрдам кўрсатишга ҳаракат қилмоқда.\nЎзбекистонда эса ўзига хос ва мос йўл танланди. Ушбу қарор ниҳоятда чуқур ўйлангани учун ҳам дунёнинг бир қатор давлатлари томонидан эътироф этила бошланди.\nХўш, ўзи бу қандай йўл?\nБу қадриятларимизга таянган ҳолда ижтимоий кўмакка муҳтож бўлган аҳолига жамоатчилик вакилларининг тавсияси асосида ёрдам бериш йўлидир. Жамоатчилик орасида эса тадбиркорлар, оддий халқ вакиллари ҳам бор.\nШу ўринда бугунги мураккаб вазиятда давлатимиз раҳбари томонидан “Саховат ва кўмак” умуммилий ҳаракатини йўлга қўйиш ташаббуси ҳам илгари сурилгани, бу ташаббус ижросини таъминлашда фаол иштирок этган тадбиркорларнинг ёрдамлари кейинчалик қоплаб берилиши кўзда тутилганини таъкидлаш жоиз.\nУшбу ташаббусга лаббай дея жавоб бераётган юзлаб, минглаб тадбиркорлар, ишлаб чиқарувчилар эса қон-қонимизга сингиб кетган миллий қадриятларимиздан келиб чиққан ҳолда фуқароларимизга ёрдам бермоқдалар. Бу ҳам давлат билан халқ ўртасидаги муваффақиятли мулоқотнинг ёрқин намунасидир.\nЧиндан ҳам, мамлакатимизда сўнгги йилларда бошқарув тизимидаги ишларнинг миллий қадриятларимизга таянган ҳолда олиб борилиши бўйича катта тажриба тўпланди. Янги Ўзбекистон тарихида биринчи марта Жамоатчилик палатасининг ташкил этилаётгани ёки “Саховат ва кўмак” умумиллий ҳаракатининг йўлга қўйилиши ҳам бунга мисол бўлади.\nХулоса ўрнида шуни айтиш жоизки, Президент ҳузуридаги Жамоатчилик палатасининг ташкил этилиши Ўзбекистоннинг нафақат бугунги, балки юз йиллардан кейинги ривожида ҳам муҳим аҳамиятга эга бўлади.


АҚШ ва Хитой ярашишяпти: бож жорий қилинмайди, Huawei афв этилади, аммо... - Terabayt.Uz\nАҚШ ва Хитой ярашишяпти: бож жорий қилинмайди, Huawei афв этилади, аммо...\nЯпониянинг Осака шаҳрида 28–29 июнь кунлари «Катта йигирматалик» (G20) саммити бўлиб ўтмоқда. У ердан келаётган хабарларга кўра, АҚШ президенти Дональд Трамп ҳамда Ҳитой Халқ Республикаси раиси Си Цзиньпин ўзаро музокара ўтказишган ва ярашишга келишиб олишган.\nИкки мамлакат етакчиси ўзаро зиддиятни тўхтатишга ва савдо алоқаларини давом эттиришга келишиб олишди. Лекин манбаларнинг ёзишича, бу ярашув ҳолати вақтинчалик бўлиб, ярим йилча давом этиши мумкин.\nНима бўлганда ҳам, Трамп ваъда берган: Хитойдан олиб келинадиган товарларга АҚШда энди янги савдо божлари жорий этмайди. Бироқ шу пайтгача амалга киритилган божлар ҳам бекор қилинмайди. Унинг таъкидлашича, Америка Хитой билан ҳалол савдо битимларини тузишга тайёр ва ушбу учрашув тарихга киради.\nЭнди ҳар икки мамлакат савдо-иқтисодий маслаҳатлашув ишларини янгилайди. Аниқ масалалар эса икки томоннинг савдо-иқтисодиёт делегациялари учрашувида тартибга солинади.\nДональд Трамп энди Америка компанияларининг Huawei билан ҳамкорлик қилишларига рухсат беришини айтган. Энди улар хитойлик техногигантга технологияларини ва гаджетлар учун бутловчи қисмларни сотишлари мумкин бўлади.\n#Huawei #АҚШ #Доналд Трамп #Хитой


2020 йилдаги энг йирик учта битимлар эълон қилинди - UzNews.uz\n13 август, 18:26\n2020 йилдаги энг йирик учта битимлар эълон қилинди\nТузилган жами 1 013 млрд. сўмлик битимлардан 47,3 фоизи хорижий инвесторлар ҳиссасига тўғри келган.\n2020 йил 1 июль ҳолатига Монополияга қарши курашиш қўмитаси ва унинг ҳудудий бошқармаларига битимларга олдиндан розилик бериш бўйича жами 64 та мурожаатлар келиб тушди. Бу ҳақда Монополияга қарши курашиш қўмитаси Матбуот хизмати хабар берди.\nЖорий даврдаги барча мурожаатлар таҳлили натижасида маълум бўлишича, қўмита томонидан жами 1 013 млрд. сўмлик битимларга олдиндан розилик берилган, шундан 47,3 фоиз, яъни 479 млрд. сўмлик битимлар хорижий инвесторлар ҳиссасига тўғри келган.\nХорижий инвесторлар томонидан асосан тўқимачилик, фармацевтика, ахборот технологиялари, электротехника, қурилиш, озиқ-овқат ва шу каби соҳаларга тўғридан-тўғри маблағлар ва замонавий технологиялар кўринишида инвестициялар киритилиши кўзда тутилган.\nУшбу даврда монополияга қарши органнинг бир нечта йирик битимларни тузишга олдиндан розилиги берилган:\n– ТОО “Моторная компания “Астана-Моторс” (Қозоғистон) томонидан “HYUNDAI AUTO ASIA” МЧЖ ҚКнинг устав фондидаги 70 фоиз улушини олишига.\n“Астана-Моторс” компаниясининг асосий фаолияти автомобиллар реализацияси ва уларга техник хизмат кўрсатиш ҳисобланади.\n– “ANGLESEY INVESTMENTS PTE. LTD.” компанияси (Сингапур) томонидан “ANGLESEY FOOD” МЧЖ ХКнинг устав фондидаги 100 фоиз улушини олиш.\n“ANGLESEY FOOD” МЧЖ ХКнинг фаолият тури ихтисослашган дўконларда бошқа янги товарлар чакана савдоси ҳисобланади.\n– AGROMIR BUKHARA” МЧЖ ҚК ва “AGROMIR CHUST” MЧЖ ҚКни “AGROMIR” МЧЖ ҚКга қўшиб юбориш.\nҚайд этилишича, айни бир таъсисчиларга эга бўлган, “Агромир” компаниялар гуруҳига кирувчи Бухоро, Наманган ва Самарқанд вилоятларида жойлашган ушбу корхоналарнинг фаолият тури мева ва сабзавот шарбатларини ишлаб чиқариш ҳисобланади.


Биз хусусий корхона ҳисобланамиз ва солиқлар ҳамда бошқа мажбурий тўловлар тўланганидан кейин мулкдор тасарруфида қоладиган фойдани мулкдор-муассисимизга тўлаймиз.\nУ биринчи ярим йил учун олган, солиқлар ва бошқа мажбурий тўловлар тўланганидан кейин хусусий корхона мулкдори тасарруфида қоладиган фойдани ЖШДС бўйича ҳисоботда акс эттириш керакми? Агар керак бўлса, уни ҳисоботнинг қайси иловасида акс эттириш лозим?\n– Хусусий корхонанинг фойдаси солиқлар ва бошқа мажбурий тўловлар тўланганидан сўнг корхона мулкдорининг тасарруфига ўтади ҳамда унга солиқ солинмайди («Хусусий корхона тўғрисида»ги Қонуннинг (11.12.2003 йилдаги 558-II-сон) 24-моддаси).\nСолиқлар ва бошқа мажбурий тўловлар тўлаганидан кейин хусусий корхона мулкдори ихтиёрида қоладиган фойда суммаси жисмоний шахснинг мулкий даромадлари таркибига киради (Солиқ кодекси (СК) 176-моддасининг 8-банди) ва жисмоний шахснинг даромади сифатида унга солиқ солинмайди (СКнинг 179-моддаси 6-банди).\nСоф фойда суммаси жисмоний шахслардан олинадиган даромад солиғи бўйича солиқ ҳисоботи шаклларида (МВ ва ДСҚнинг АВ томонидан 22.03.2013 йилда 2439-сон билан рўйхатдан ўтказилган қарорига 2-илова) акс эттирилади. Хусусан:\n● Ҳисобланган ва амалда тўланган даромадлар суммалари ҳамда жисмоний шахслардан олинадиган даромад солиғининг ушлаб қолинган суммалари тўғрисидаги маълумотларда:\n«Ҳисобланган даромадларнинг умумий суммаси»га 004-сатр бўйича;\n«Солиқ солишдан озод қилинадиган даромадларнинг умумий суммасига» 006-сатр бўйича;\n«Жисмоний шахслардан олинадиган даромад солиғи ва фуқароларнинг суғурта бадаллари чегирилган ҳолдаги ҳисобланган даромадларнинг умумий суммасига» (004-сатр – 012-сатр – 017-сатр – фуқароларнинг суғурта бадаллари ҳисобланган суммаси) – 018-сатр бўйича;\n«Жисмоний шахсларга тўланган даромадларнинг умумий суммаси»га 19-сатр бўйича (башарти фойда корхона мулкдорига тўланса);\n● Тўланган даромадлар ва ўтказилган жисмоний шахслардан олинадиган даромад солиғи ҳамда ШЖБПҲга бадаллар суммасининг расшифровкасида (бундан дивидендлар ва фоизлар мустасно) (Маълумотларга 1-илова):\nҳисобланган соф фойда суммаси – 2-устунда фойда ҳисоблаб ёзилган санага мувофиқ сатр бўйича;\nтўланган фойда суммаси – 6-устунда фойда тўланган санага мувофиқ сатр бўйича акс эттирилади. Ушбу суммалар ҳам «Жами» сатрига худди шу устунлар бўйича киритилади;\n● Жисмоний шахсларга ҳисобланган даромадлар расшифровкаси (Маълумотларга 3-илова):\n«Жисмоний шахсларнинг даромадлари – жами»да – 01-сатр бўйича;\n«Мулкий даромадлар»да – 03-сатр бўйича.\nУшбу Расшифровка йил якуни бўйича Маълумотлар тақдим этилганда йилда бир марта тақдим этилади;\n● Жисмоний шахсларнинг солиқ солишдан озод этилган даромадлари расшифровкасида (Маълумотларга 4-илова):\n«Имтиёзлар суммаси – жами»да – 01-сатр бўйича;\nСКнинг 179-моддаси бўйича имтиёзлар 03-сатр бўйича, кейинчалик 031-сатр бўйича расшифровка билан.\nУшбу Расшифровка ҳам йил якуни бўйича Маълумотлар тақдим этилган вақтда йилда бир марта тақдим этилади.


Нурота туманидаги сил касалликлари шифохонасининг яқин ойларда кўчирилиши мумкинлиги ва дўхтиру-ҳамшираларнинг ишсиз қолиши ҳақидаги хабарни шу касалхонада ишлаётган шифокорлардан бири ўз исми ошкор этилмаслиги шарти билан Озодликка еткизди:\n- Бу касалхона 1967 йилдан бери ишлаяпти. Ҳозир Нурота туманида сил касаллиги кўпайган. Бироқ шундай бўлсада, бу касалхонани йўқ қилишмоқчи. Энди буёғи қандай бўлади, 70 киши ишлайди. Уларнинг бола-чақаси бор. Иккинчидан¸ касалларга энди ноқулай бўлади, улар узоқ масофадаги касалхоналарга тарқатилса сарсон-саргардон бўлади, дейди расмийлар босимидан чўчиб исми сир тутилишини сўраган бу шифокор.\nДўхтирнинг айтишича, бу ҳақдаги хабарни туман тиббиёт бирлашмаси раҳбарлари ўтган йиғилишларда бир неча бор айтган. Унга кўра, 40 ўринга мўлжалланган бу касалхонанинг болалар бўлимида ҳозирда 10 бемор¸ катталар бўлимида эса 28 бемор даволанмоқда.\nШифокор фикрича, касалхона ёпилмаслиги, аксинча унга бўлган эътибор кучайтирилиши керак. Сил касалликлари учун дори-дармонлар давлат томонидан текин қилинган бир пайтда, йиллардан буëн касалхонага бу дори-дармонларнинг бирортаси етиб келаëтгани йўқ, дейди шифокор.\n- Бизда сил касалликлари жуда кўп, учётда турадиган ДК плюслар, ДК минуслар. Қамоқдан сил касал бўлиб келганлар бор, шулар келиб бизда даволаниб кетади. Дори-дармон текин бўлиши керак, лекин йўқ. Озиқ-овқатнинг эса умуман зоғи йўқ. Бундай беморлар калорияли, тўйимли овқатлар ейиши керак, шунда организим касалликка қарши кураша олади. Бу ердаги овқатлар эса шилдир-шилдирдан бошқа нарса эмас, дейди касалхона шифокори.\nАйни пайтда¸ аҳолини силдан ҳимоялаш жараëни ҳам боши берк кўчага кириб қолган - Нурота туманида 2008 йилдан бери сил касалига қарши эмлаш ўтказилмаган.\nШу касалхонада даволанаётган нуроталик Элнур Давлатов ҳам касалхонанинг кўчирилиши берморларга ноқулайлик олиб келиши ҳақида гапирар экан, сил билан оғриган беморлар учун давлат томонидан кўрсатиладиган ёрдамларнинг бирортаси ҳам бўлмаётганини таъкидлайди:\n- Агар дангалини айтсам, давлат томонидан палонча пул ажратди, деб эшитамиз, лекин дори-дармоннинг ўзи йўқ. Бизлар ўз чўнтагимиздан олиб даволаняпмиз. Ёлғон бўлмасин, бир йилда бир ой дори беради, бошқа 11 ойда ҳеч нарса йўқ. Овқатни эса ўзимиз пиширамиз. Чунки касалхона овқатининг на бир гўшти бор, на ёғи бор, на томати бор, дейди ҳозирда Нурота сил касалликлари шифохонасида даволанаëтган Элнур Давлатов.\nОзодлик билан суҳбатда Нурота тумани тиббиёт бирлашмаси бошлиғи Обид Ёрматов силлар учун махсус бу касалхонанинг яқин ойлар ичида кўчирилиши ҳақидаги гапларни рад этди:\n- 2013 йилдан бошлаб Навоийда сил касалликлари янги касалхоналари қурилади. Вилоят бўйича учта болница қурилади. Биттаси Зарафшонда, биттаси Қизилтепада, биттаси Навоийда қурилади. Қурилиш уч йил давом эттирилади. Қурилиб бўлгандан кейин бўлади у нарса, деди бошқарма бошлиғи.\nТуман бош врачи сил касалликлари касалхонасига дори-дармон берилмаётгани ҳақидаги иддаоларни ҳам рад этди:\n- Специфик дорилар ҳаммаси бепул. Давлат томонидан берилади. Сотиб олишга аптекаларда ҳам йўқ. Шприц бепул, система бепул. Қолганига мана бир хил дорилар ëтади. Витамин, обшеукрепляюций, ўзларига оладиганларини улар қўшимча қилиб олган бўлиши мумкин. Лекин дорилар 100 фоиз бепул улар учун, - деди Обид Ёрматов.\nБирлашма бошлиғи сўнгги йилларда Нурота туманида сил касаллиги кўрсаткичи камайганлигини айтар экан, беморларнинг овқатланишида ҳам ҳеч қандай муаммо йўқлигини айтди:\n- Мана экономист ҳам ëнимда ўтирибди. Бизлар инфекционний болницага, кейин марказий шифохонага бермаган икки марта таомни сил касалларига берамиз. Икки марта таом берилади. Бу касалхона койка планни бажармаган. 40та койка бўлиши керак. 50-60 фоизга бажарилган йилликдан. Шундай бўлган тақдирда ҳам икки марта овқат, кунига 2-3 килодан гўшт берилади. Гўшт узилиб қолган бўлиши мумкин, лекин шилдир-пилдир деган нарса йўқ, агар бўлган бўлса менга келиб айтсин улар, мен ўзим кунига шу ерда, ҳокимият бораяпти, истеъмолчилар ҳуқуқларидан боради. Назоратда туради улар, дейди Нурота тумани тиббиёт бирлашмаси бошлиғи Обид Ёрматов.\nАҳолининг кам таъминланган қисмини ижтимоий жиҳатдан муҳофа қилиш ўз устивор мақсадларидан бири эканини таъкидлаб келаëтган Ўзбекистон ҳукумати 2011 йилнинг 1 апрелидан бошлаб сил касалликларини даволаш муассасаларда ишлаётган ходимларнинг ойлик маошлари 50 фоизга ошириш ҳақида фармон чиқарган эди.\nЖаҳон соғлиқни сақлаш ташкилоти ҳисоботига кўра, 2009 йилда Ўзбекистонда 21.453 нафар сил касаллиги билан оғриган бемор қайд этилган. Шундан 16.569 нафари илк марта рўйхатга олинган. Ўзбекистонда йилига ҳар 100 мингдан 19 киши сил касаллигидан вафот этмоқда.\nЎзбекистон ҳукумати ҳозирга қадар мамлакатдаги сил касалига чалинганлар сонига оид рақамларни сир тутиб келади.


10 ойда РФдаги GM Uzbekistan автомобиллари савдоси 49 фоиз қисқарди » Ўзбекистон янгиликлари – Zamin.uz\nЯнварь-октябрь ойларида Россияда GM Uzbekistan қўшма корхонасининг 17119 та автомобили сотилди. Бу ҳақда Европа бизнеси уюшмасининг Автомобиль ишлаб чиқарувчилар қўмитасига асосланиб Gazeta.uz хабар берди.\nЎтган йилнинг ушбу даври билан солиштирганда (33472 та автомобиль), сотиш ҳажми 48,9 фоиз қисқарди. Октябрда Россияда GM Uzbekistan-нинг 1621 та автомобили сотилди ва бу 2014 йил октябридагига (1819 та) нисбатан 10,9 фоиз камдир.\nУмуман олганда, янги енгил ва енгил тижорат автомобиллари сотуви Россияда октябрь ойида 38,5 фоиз, яъни 129,95 та автомобилгача қисқарди. Энг кўп сотилган автомобиллар ўнталигига ўша ерда ишлаб чиқарилган автомобиллар кирди. Ушбу мамлакатда январь-октябрь ойларида қарийб 1,323 миллионта енгил автомобиль сотилди.\n18:59 Январь ойида Россияда 445 дона Ravon автомобиллари сотилди\n22:51 АҚШда 2015 йилда рекорд даражада автомобиллар сотилди


«Тарифларда у қадар катта ўзгаришлар бўлмайди» — энергетика вазири\nБугун 12 ноябрь, 2019 йил, сешанба\nЎзбекистонда энергия ресурслари тарифларида катта ўзгаришлар бўлмайди. Бу ҳақда энергетика вазири Алишер Султонов ЎзАга берган интервьюсида маълум қилди.\nУнинг сўзларига кўра, президент Шавкат Мирзиёевнинг аҳолига оғирлик тушмаслигини инобатга олиш зарурлиги бўйича қатъий топшириқларидан келиб чиқиб, бунда ички имкониятларни тўлиқ ишга солиш, харажатларни камайтириш ва йўқотишларнинг олдини олиш эвазига ишлаб чиқарилаётган маҳсулот таннархини арзонлаштириш масаласи ҳал этилмоқда.\n«Бу эса адолатли тариф сиёсатини ишлаб чиқишда катта имкониятдир. Шу боис, ишлаб чиқилаётган тарифларда катта ўзгаришлар бўлмайди. Фақат бу инфляция даражасида бўлади», — деди вазир.\nАлишер Султонов етказилиб берилаётган энергия, газни қадрлаш, тежашга кўникма ҳосил қилдириш лозимлигини таъкидлади. «Масалан, сувни олайлик, оқиб турган сувни ўчиришни ўрганишимиз ва унинг ортидан қанча электр энергияси, меҳнат кетаётганини ҳар биримиз англашимиз зарур», — деди вазир.\nЭнергетка вазири электрон ҳисоблагичлар тўлиқ ўрнатилганидан сўнг амалиётга ижтимоий норма ва тарифни тўлиқ киритиш масаласини кўриб чиқиш мумкинлигини таъкидлади.\n«Мамлакатимизда салкам 7,5 миллион абонент бор. 2020 йил якуни билан юртимиздаги барча истеъмолчига электр ҳисоблагичлар ўрнатилади. Ана ўшанда ҳисоб-китоб ҳам тўғри бўлади», — деди у.\nВазир табиий газ бўйича 3,5 миллион абонент мавжудлиги, улар учун онлайн ҳисоблагичларни ўзимизда ишлаб чиқаришни йўлга қўйиш режалари тўғрисида маълум қилди. Ойига 300 мингта хонадонга ҳисоблагичларни ўрнатиш ҳам кўзда тутилган.\nИстеъмолчиларни ижтимоий қўллаб-қувватлаш тўғрисида сўзлар экан, Алишер Султонов ишлаб чиқилаётган қарорда биринчи ўринда халқ манфаати, аҳолининг ижтимоий аҳволи, тўлов қобилияти инобатга олинишини қайд этди.\n«Тарифлар чиққанда кўрасизлар, бу аҳолига катта оғирлик бўлмайди. Фақат ишлаб чиқарувчилар томонидан спекуляция бўлиши мумкин. Тадбиркорлар тариф ошди, энди бу тайёрланаётган маҳсулот таннархига таъсир қилади, деган хаёлга бориш эҳтимоли бор», — деди у.\nАммо шу таннарх ичида энергия ресурсларининг улуши қанчалигини аниқлаб олиш керак, деб ҳисоблайди вазир. «Бундай тушунмовчиликларнинг олдини олишда эса жамоатчилик назорати зарур бўлади. Ахир, ўйланг, тариф бироз ошса, у шу даражада ишлаб чиқаришга таъсир қилиши ёки нарх-наво икки баробар ошиб кетиши мумкинми? Бу эса моҳиятни яхши англаб олмаслик билан боғлиқ».\nАлишер султонов ҳудудлардаги иссиқлик электр станцияларининг асосий қисми эскирганига ҳам эътибор қаратди. «Уларда ёнилғи сарфи юқори. Бу ўз-ўзидан модернизация ва катта маблағни талаб этади. Ҳаммаси равшанки, ҳали қишлоқларда бу жараён бўйича тўлиқ ишлар қилинди, дейиш нотўғри бўлади. Чунки бу ўз-ўзидан ҳали кўп ишлар қилишимизни кўрсатмоқда», — деди вазир.\nЖорий йилда Тўрақўрғон, Тахиатош, Навоий иссиқлик электр станцияларининг янги блоклари ишга туширилиши режалаштирилган. Мамлакатда биринчи бор давлат-хусусий шериклик асосида Сурхондарё ва Тошкент вилоятларида электр станциялари қурилмоқда ва унда Туркиянинг етакчи компаниялари иштирок этмоқда.\nАввалроқ президент раислиги остида бўлиб ўтган йиғилишда энергия ресурслари тарифлари инфляция даражасини ҳисобга олган ҳолда оптималлаштирилиши маълум қилинган эди. Тариф ислоҳотлари оғриқларсиз кечиши учун энг кам иш ҳақини ошириш режалаштирилган.\nКиритилди: 05:02 12.07.2019. Ўқилди: 613 марта. Фикрлар сони: 0 та.\nКўз ёшига солиқ солиш қолди, холос\nМуниса Ризаевага соқол ярашибдими? (ФОТО)\n"Фарҳод ва Ширин" гуруҳидаги Ширин турмушга чиқди (фото)\nБашоратчи Ванга: 2100 йилда...\nЎзбекистонлик қиз бодибилдинг бўйича жаҳон чемпиони бўлди (фото)\nДоллар нархи ўзгарди: топингчи, қимматлашдими, арзонлашдими?\nЎзбекистон бундай инсонлар учун ёпиқдир\nРоссияда 25 яшар ўзбекистонлик йигит ногирон қизни зўрлади\n«Кеча “кўчалар” келишибди. Яна “доля“ берамизми?»\nЧегара постига ҳужум қилган жангариларнинг мақсади Ўзбекистон бўлган - Холиқназар\nБухорода фожиа: аёл қайнукасини пичоқлади\nШавкат Мирзиёевнинг мурожаатномаси ўқиб эшиттирилди


Президент Молия вазирига топшириқ берди - EFFECT.UZ\n. 21:58 | 13.09.2021\nЎзбекистон президенти Шавкат Мирзиёев 13 сентябрь куни хирургия хизматини трансформация қилишга оид тақдимот билан танишди. Бу ҳақда президент матбуот хизмати хабар бермоқда.\nЎзбекистонда йилига ўртача 750 мингта жарроҳлик амалиёти бажарилади. Жаҳон тиббиёти ютуқлари ўрганилиб, зарур шароитлар яратилаётгани натижасида республика марказларида қилинадиган операциялар тури 350 тага, вилоят марказларида 130 тага, туман шифохоналарида 60 тага етди. 32 та шифохонада замонавий эндоваскуляр хирургия бўлимлари ташкил этилган.\nЁшларни қўллаб-қувватлаш ва аҳоли саломатлигини мустаҳкамлаш йили муносабати билан қабул қилинган давлат дастурида туман ва шаҳар тиббиёт бирлашмалари негизида 35 та туманлараро қўшма шикастланишлар ва ўткир қон-томир касалликлари марказлари ташкил этилиши белгиланган эди.\nШу мақсадда жорий йил 26 июлда президентнинг “Аҳолига кўрсатилаётган тиббий ёрдам сифатини янада яхшилаш чора-тадбирлари тўғрисида”ги қарори қабул қилинди.\nБугунги кунда ушбу марказлар босқичма-босқич ташкил этилмоқда. Уларнинг ҳар бири 50 ўринга эга бўлади.\nЗамонавий жиҳозланадиган бу марказлар юқори технологик жарроҳлик амалиётларини туманларнинг ўзида бажариш имконини беради.\nТақдимотда шу борада амалга оширилаётган ишлар Сирдарё вилояти Оқолтин туманидаги шифохона мисолида кўриб чиқилди.\nУ Оқолтин, Сардоба ва Мирзаобод туманлари аҳолисига хизмат кўрсатади. Президентимиз қарорига мувофиқ, марказ яқинда 1 миллион долларлик асбоб-ускуналар билан жиҳозланди. Ҳозирги пайтда телемедицина мулоқотлари ташкил этилиб, шифокорлар малакаси оширилмоқда.\nШавкат Мирзиёев туманлараро марказларда қилинадиган жарроҳлик амалиётлари турини 79 тага, вилоят даражасида 168 тагача етказиш мумкинлигини таъкидлаб, бунинг учун зарур шароит яратиш бўйича мутасаддиларга кўрсатмалар берди.\nЎзбекистонда 500 нафар бемор жигар, 1 минг 500 нафар киши буйрак трансплантацияси амалиётига муҳтожлигини билдирмоқда. Жарроҳлик бўлимларининг жиҳозланиши талаб даражасида эмаслиги, малакали мутахассислар етишмаслиги, иммуногенетик текширувлар лабораторияси йўқлиги соҳа ривожига салбий таъсир кўрсатмоқда.\nПрезиденти илғор технологиялар асосида ташхислаш, операция қилиш ва даволаш бўйича мутахассислар тайёрлаш,чет эллардаги етакчи тиббиёт муассасаларига малака оширишга юбориш зарурлигини таъкидлади.\nTeglar:prezident, Ўзбекистон, Шавкат Мирзиёев


Сатира: Нофизийдан нома (54) | TURONZAMIN-Jahongir Muhammadning nashri\nАслида мен ёзганда ҳеч кимни назарда тутмайман, хаёлимга келганини хариллатиб ёзаман. Аммо шундан ҳам хафа бўладиганлар бор экан. Товба-ё, товба!\nКеча муҳаррирдан бир қоп хат олдим.\n“Жойи келганда, қўлингиз текканда шуларага ҳам жавоб қилиб юборарсиз”,-дебдилар.\nДарров жойи келди. Дарров қўлим тегди. Мана ўқиб турибсиз. Энг охиргиси- “свежиси”дан бошлайин׃\n“Сиз мухолифатчи ҳам эмас, сиз адиб ҳам эмас” дебди биттаси менга. Маладес бўтам! Ота ўғил! Кечаси магазинни тозалаб бўлиб, ақлнинг арқонини қўйвориб, иннанкейин буни ёзганга ўхшайсиз. Жуда тўғри, мен мухолифатчи эмасман.\nМухолифатчи бўлиб кўрдим. Қўлларим қайрилиб, ҳамма нарсамдан айрилиб, ўтганнинг ўпқонига, тепганнинг тўпқонига тушиб, бировнинг бир ишига ё яраб, ё нояраб, саломатликка салом айтолмай, маломатликка калом айтолмай, охири бу ишнинг оғзига нўхта урганман.\nҲукумат ишига ўтай десам, моҳирона маддоҳлик керак экан. Овозимнинг адавури паст, тилимнинг қалампири баланд. Мухолифатда ҳам пахта қўймасанг бўлмаганидек, бу ёқда ҳам пахтадан жуда кўп керак. Кўриб турибсиз пахтанинг нархи ошиб кетган. Тишга қўйишга топилмайдию ғиштга қўйишга топилсинми? Хуллас, Жаслиқда ётгим, совуқда қотгим келмади.\nСиз жуда зўр гапни айтибсиз, ҳам топиб, ҳам қопиб айтибсиз, тўппа тўғри – адиб ҳам эмасман. Адибликнинг араваси қурсин. Шеър ўқисанг тупугинг тепага қараб сачраши керак. Ҳикоя ёзсанг гапнинг учи тахтли-бахтли келажакка боғлаб қўйилиши шарт. Дилбезорга чиқсам, қўлим кўксимда, радиода гапирсам, тилим тишимнинг орасида туриши даркор. Манга бунақаси бўлмайди. Ўлиб қоламан. Шунинг учун дарвешликни танлаганман. Дарвешман, дарвеш!\nДарвешлик-эркинлик! Биров бирор нарсангни ололмайди ҳам, киссангга ширавойни сололмайди ҳам. Чунки бирор нарсанинг ўзи ҳам, киссанинг кўзи ҳам йўқ. Ҳапар-ҳапар иштонда кисса нима қилсин?!\nБошқа биттаси “Сен нега Нофизий номининг орқасига яшириниб олгансан? Қамоқдан қўрқдингми? Агар сен ҳақиқатдан ҳам халқ томонида бўлганингда қамоқда ўтирган бўлардинг” деб ёзибди.\nНима қилай, Нофизийнинг говдаси катта, орқасига яширинсам сизни кўрганлар, сизни ушлаганлар мени кўрмай қолади. Манфаатим шу! Қамоқда ўтирганларнинг ҳаммаси ҳам миллати учун ўтирган эмас, иллати учун ўтирганлар ҳам тиқилиб ётибди. Биттаси уни урган, биттаси буни сурган. Биттаси кошона қурган, биттаси дайдиб юрган… Қамоқда шунақалар ҳам кўп. Фарқи шуки, булар тез-тез амнистияга илинади, қолганларининг илинмаслиги бутун дунёда билинади. Мен нима қилай, бориб тепадагиларни битта-битта ушлаб ўша қамоқдаги доимийлар билан жойларини алмаштириб қўяйинми? Бунинг учун камида Пахан бўлишим керак. Ҳозирча қўлимдан келмайди. Мажик-пажик керак бунинг учун. Дарвешда эса Худосидан бошқа ҳеч нарсаси йўқ.\nБошқа биттаси “Нега Хиллари деб ёзасан, ҳеч бўлмаса Хиллари опа деб ёзгин” деб буйруқ қилибди.\nМен “Хиллари” эмас, “Ҳиллари” деб ёзганман. ”Ҳ” билан “Х” ни чалкаштиришгача ҳали бор. Ҳали алзаймир манзилига етиб бормадик. Майли сиз айтганча “Хиллари” бўлсин. Бу ҳам ўзбекча, “Хил” сўзидан келган. Узумнинг хили, қовуннинг хили, шап-шап.. шаптолининг хили бўлганидай Клинтоннинг ҳам хиллари бор. Бу ҳам шулардан биттаси эди.\nМуҳаррирдан сўрасам, Амриқода онасининг этагига осилиб юрган бола ҳам уни “Ҳиллари” дермиш. У ерда “опа”, “эна”, “ача”, “хоним”, “жонидан”, “акаси ўргилсин”, “яхши қиз”, “бўйгинангдан аканг қарағай”… каби ўзбекча гаплар йўқ экан. Бунақа сўзларни ишлатиб қолганни қишлатиб қўйишармиш. Ҳов Гуантанамода!\nШундай экан, Амриқода арзимас сифатни мандан нега талаб қиласиз, тушунмайман? Бунинг устига ўша “Хиллари” деганингиз мандан ёшроқ экан. Нега уни “опа” дейишим керак, агар адамла умрларида Амриқога бормаган бўлсалар?!\nЯна битта мухлисим “Нега Ислом ота дейсан, отам дегин” деб орқасидан сўкиниб ҳам қўйибди. Ока, мабодо прокурор бўмаганмисиз? Чунки саволингиз қисқа, аниқ ва лўнда. Ўқлоқни уқалаб нақд точкасига урвоссизда. Биламан, ҳозир айтилган гаплар эмас, айтилган сўзларни ҳам судда шарҳлаб берадиган мужиксимон мутахассислар чиққан.\nЖурналистларни суд қилганда кўраяпмиз, гап тагидан гапхона топиб беришмоқда. Нима, мен аҳмоқмики, “отам” деб балога қолсам. “Бу аблаҳ иккита сўзни бирлаштириб ҳурматли зотни ҳақорат қилган” деб пешанамга беш йилни боғламоқчимисиз? Йўқ, кетмайди! “За оскарбление” деган статя борлигини биламан, шунинг учун ҳам мендан бунақа гапларни кутманг!\nХуллас, бошқаларни “танқидни кўрганда таранғлаб кетади” дейману ўзим ҳам чидай олмайман. Бўлмаса шунча гапни ёзармидим-а?\nМайли бу ёғига кўнглимни кенг қилдим. Танқидингиз учун раҳмат, истасангиз танқидлаб, истамасангиз шанғиллаб туринг! Теппасига чиқиб тепинг деяйин десам, қабрим ҳали заказ қилинмаган, жуда қиммат, айниқса Чиғатойда, лекин бағримиз баланд, бемалол теша билан тешиб, кетмон билан ковлаб, булдозер билан эзиб, экскватор билан кезиб чиқишингиз мумкин! Фақат қарғишларга учрамай, ҳар томонга сачрамай омон бўлсангиз бас! Худо кўрсатмасин, бир кор-ҳол юз берса, мен девона дарвешнинг дийдиёсини ким ўқийди?!\nЭсингизда-а, гапни элликтадан бошлаган эдим. Так что, эртага ҳушёрликда айтадиган бошқа жиддий гапларим ҳам бор. Э, ана… эшик тақиллаяти. Булар маҳалланинг хотинлари. Ҳаммасининг эри қамоқда ёки мардикорликда, ҳаммаси мендан норози. Ҳозир эшикни очсам, яна бошим балода. Яхшиси кутишсин. Сиз ҳам нима гаплигини билмоқчи бўлсангиз, кутинг! Дейдилар-ку: кутганнинг куни юрсин, кутмаганнинг куни қурсин!\n« Ҳазратқул Худойберди Темур тузуклари (8) »


Ўзбекистонда бюджет харажатлари 2021 йилгача қисқариши мумкин — Review.uz\nБюджет ташкилотларида 2021 йилнинг 1 январига қадар моддий рағбатлантириш жамғармаси, шу жумладан, директор жамғармаси бўйича кўзда тутилган маблағлардан тўловлар тўхтатиб турилади.\n«Коронавирус инфекциясига қарши курашиш учун захира яратиш мақсадида 2020 йилдаги Ўзбекистон Республикасининг давлат бюджети харажатларини мақбуллаштириш тўғрисида»ги Вазирлар Маҳкамаси қарор лойиҳаси жамоатчилик муҳокамаси учун эълон қилинди.\nУнга мувофиқ, республика бюджети қарийб 706 млрд сўмга оптималлаштирилади. Жумладан, бюджет ташкилотларида 2021 йилнинг 1 январига қадар моддий рағбатлантириш жамғармаси, шу жумладан, директор жамғармаси бўйича кўзда тутилган маблағлардан тўловлар тўхтатиб турилади. Бунда 296 млрд сўм тежалади.\nБюджет ташкилотларида асосий воситалар сотиб олиш учун 55,4 млрд, хизмат сафарлари учун 15,9 млрд ва бошқа харажатларни молиялаштириш тўхтатилади.\nМаҳаллий бюджетларнинг 326 млрд сўмлик харажатлари оптималлаштирилади. Бундан ташқари, ижтимоий ва ишлаб чиқариш инфратузилмасини ривожлантириш дастурида кўзда тутилган харажатлар бўйича лимитлар ҳам қайта кўриб чиқилади. Натижада 130 млрд сўмча маблағ иқтисод қилинади.\nМақбуллаштирилган маблағлар келгусида коронавирус инфекциясига қарши курашиш чора-тадбирларига йўналтириш учун Инқирозга қарши курашиш жамғармасига йўналтирилади.\nМуҳокама 28 августда якунланади.


Солиқ тўловчилар учун 1 январидан қандай енгилликлар яратилади? | Ўзбекистон ва жахон янгиликлари\nИқтисод 2 ноябрь 14:08 1 646\n– тушумдан олинадиган мажбурий ажратмаларни тўлиқ бекор қилинади. Бунинг натижасида корхоналарда қўшимча 5,2 триллион сўм даромад қолади.\n– жисмоний шахслар учун даромад солиғининг энг юқори ставкаси 22 фоиздан 12 фоизгача, ягона ижтимоий тўлови 25 фоиздан 15 фоизгача туширилиши, фуқароларнинг 8 фоизлик суғурта бадали бекор қилинади. Бунинг натижасида аҳоли даромадлари 6,5 фоизга ошади.\n– юридик шахслар мол-мулк солиғи 5 фоиздан 2 фоизгача, фойда солиғи 14 дан 12 фоизгача, кичик бизнес субъектлари ягона солиғи 5 фоиздан 4 фоизгача камайтирилиши натижасида тадбиркорлар ихтиёрида 2 триллион сўм қўшимча маблағ қолади. Умуман олганда, мавжуд 19 та солиқ ва мажбурий тўловлар тури 15 тагача камайтирилади.


«Халқ давлат идораларига эмас давлат идоралари халққа хизмат қилиш керак»\nЎзбекистон Республикаси Президенти Ш. Мирзиёевнинг Олий Мажлисга ва халқимизга йўллаган Мурожаатномасидан сўнг мамлакатимизни ривожлантиришнинг стратегик йўналишлари ҳамда устувор вазифалари белгилаб берилди.\nМурожаатномада белгиланган вазифалар ижросини таъминлаш мақсадида, Ўзбекистон Республикаси Олий Мажлиси Сенати раиси Т.Нарбаеванинг навбатдаги топшириқ хатида жойларда Мурожаатнома мазмун-моҳиятини тарғиб этиш ҳамда ҳудудий дастурларни тайёрлаш масалалари юзасидан халқ депутатлари маҳаллий Кенгашларининг сессияларини ўтказиш бўйича иш режа ишлаб чиқилиб, кун тартиби тасдиқлаб олинди.\nБундан ташқари, топшириқ хатига асосан, «Халқ давлат идораларига эмас давлат идоралари халққа хизмат қилиш керак» шиори остида жорий йилнинг 11-15 январь кунлари Сенатнинг Мудофаа ва хавфсизлик масалалари қўмитаси раиси Қ. Бурханов ҳамда сенатор М. Қодирханова аҳоли орасида юзага келаётган муаммо ва камчиликларни ўз вақтида аниқлаб тегишли чоралар кўриш мақсадида ҳудудларда ўрганиш ишларини олиб бормоқда.\nИшчи гуруҳ дастлаб, вилоят ҳокимлигида Сенатга моддий ёрдам, ишга жойлашиш, уй-жой, коммунал хизмати, электр тармоқларидаги қисқа узилишлар ҳамда ичимлик суви билан боғлиқ мурожаатларни йўллаган фуқаролар билан учрашди.\nСайёр қабул давомида Бекобод туманида истиқомат қилиб келаётган Н.Сарибоеванинг мурожаати ўрганилар экан, анча йиллардан буён қийнаб келаётган бу муаммога ечим топилди. 4 нафар фарзандини (бир нафари ногирон) ёлғиз боқаётган она имтиёзли ипотека кредити асосида уй-жой билан таъминланди.\nШунингдек, аҳолидан келиб тушган мурожаатларни жойида ҳал этиш борасида аниқ ва тезкор чоралар кўрилди. Ечими маълум вақт талаб этиладиган мурожаатлар бўйича тегишли ташкилотларга кўрсатмалар берилиб, ижроси назоратга олинди.


Нурсултон Назарбоев Александр Лукашенкога табрик телеграммасини юборди NUR-SULTAN. Kazinform – ҚР Биринчи Президенти - Елбасы Нурсултон Назарбоев Александр Лукашенкога Беларусь Республикаси Президенти этиб қайта сайлангани муносабати билан табрик телеграммасини юборди. Бу ҳақда Kazinform elbasy.kz сайтига таяниб хабар беради.\nҚозоғистонда коронавирус юқтириш ҳолатлари кўпайиши тўхтади NUR-SULTAN. Kazinform – Қозоғистонда коронавирус юқтириш ҳолатларининг ўсиш суръати тўхтади. Бу ҳақда ҚР Соғлиқни сақлаш вазирлигининг расмий вакили Бағдат Қожахметов маълум қилди, дея хабар беради Kazinform мухбири.\nКоронавирус беморларига 5 турдаги дорилар бепул берилади NUR-SULTAN. Kazinform – ҚР Соғлиқни сақлаш вазирлигининг расмий вакили Бағдат Қожахметов мамлакатда дори-дармон танқислиги муаммоси қандай ҳал этилаётгани ҳақида гапирди, деб хабар беради Kazinform мухбири.\nApple махсус дастур яратган қозоғистонлик ўқувчини тақдирлади ATYRAÝ. Kazinform – Атирау шаҳридаги Назарбоев интеллектуал мактаби ўқувчиси дўмбира чалишни ўргатадиган дастур яратиб, Apple компаниясининг дипломига сазовор бўлди, деб хабар беради Kazinform.\nИккала ўпкасига ҳам пневмония жиддий зарар етказган ҳомиладор аёл соғаймоқда SHYMKENT. Kazinform – Чимкентда пневмония билан касалланган ҳомиладор аёл соғаймоқда. 31 ёшли Гулжаухар Кунзубаева ўпкасининг 80 фоизи яллиғланган ва оғир аҳволда Асар микрорайонидаги Юқумли касалликлар марказига ётқизилган, дея хабар беради Kazinform мухбири.\nҚР Президенти Александр Лукашенкони Беларусь Президенти лавозимига қайта сайланиши билан табриклади NUR-SULTAN. Kazinform – Қозоғистон Президенти Қасим-Жомарт Тоқаев Александр Лукашенкога Белорусь Президенти лавозимига қайта сайланиши муносабати билан табрикнома юборди, дея хабар беради Kazinform Ақорда матбуот хизматига таяниб.\nЗиёлилар Абай ҳайкали пойига гул қўйдилар NUR-SULTAN. Kazinform – Бугун буюк қозоқ шоири Абай таваллудининг 175 йиллиги муносабати билан давлат котиби Киримбек Кушербаев бошчилигидаги бир гуруҳ давлат ва жамоат арбоблари пойтахтдаги Абай ҳайкали пойига гул қўйдилар, дея хабар беради Kazinform мухбири.\nКоронавирус: Алматида янги модулли шифохона қурилиши бошланди ALMATY. Kazinform – Алматида коронавирус беморларини даволашга мўлжалланган янги модулли шифохона қурилиши бошланди. Бу ҳақда шаҳар ҳокими Бақитжан Сағинтаев ўзининг Іnstagram саҳифасида маълум қилди, дея хабар беради Kazinform мухбири.\n«Абайшунослик» дарслиги ва антологиясини ишлаб чиқиш керак - Давлат раҳбари NUR-SULTAN. Kazinform – Абайнинг «комил инсон» таълимотини ҳар томонлама ва чуқур ўрганиш керак. Бу ҳақда ҚР Президенти Қасим-Жомарт Тоқаев Egemen Qazaqstan газетасида чоп этилган «Абай - маънавий ислоҳотчи» мақоласида айтиб ўтди, деб ёзади Kazinform.\nЖорий йилда Нур-Султанда 12 та мактаб қурилади NUR-SULTAN. Kazinform – Нур-Султан шаҳар ҳокими Алтай Кўлгинов бир қатор ўқув муассасалари қурилиши билан танишди, деб хабар беради Kazinform пойтахт ҳокимининг Instagram саҳиқасига асосланиб.\nҚозоғистонда 159 та пневмония билан касалланиш ҳолати қайд этилди NUR-SULTAN. Kazinform – Кеча Қозоғистонда пневмония билан касалланишнинг 159 та ҳолати ва 12 та ўлим ҳолатлари қайд этилди, дея хабар беради Kazinform coronavirus2020.kzга асосланиб.\nЎтган суткада 250 киши коронавирусдан соғайди NUR-SULTAN. Kazinform – Сўнгги бир кунда Қозоғистонда 250 киши коронавирусдан даволаниб чиқди, дея хабар беради Kazinform coronavirus2020.kzга асосланиб.\nБугун Қозоғистонда илк маротаба Абай куни нишонланади NUR-SULTAN. Kazinform – Egemen Qazaqstan газетасида ҚР Президент Қасим-Жомарт Тоқаевнинг «Абай - маънавий ислоҳотчи» мақоласи чоп этилди, деб хабар беради Kazinform.\nСўнгги бир кунда Қозоғистонда 741 та коронавирус ҳолати аниқланди NUR-SULTAN. Kazinform – 9 август, 23:59 ҳолатига кўра, Қозоғистонда 741 кишида коронавирус инфекцияси аниқланди, деб хабар беради Kazinform coronavirus2020.kzга таяниб.


Коронавирустың жаңа белгилери пайда болды » Informaсiyalɩq portal\nКоронавирустың жаңа белгилери пайда болды\nАдамда ийис ҳәм дәм сезиў қәбилетиниң жоғалыўы коронавирустан зыянланыўдың рәсмий белгилери қатарына қосылатуғын болды. «Independent» басылымының жазыўынша, Уллы Британия ҳүкимети бул ҳаққында, 18-май күни жәриялаған.\nМедицина тилинде аносмия, деп аталатуғын ҳәзирги жағдай коронавирусқа өткерилип атырған тест даўамында алынып атырған салыстырмалы нәтийже менен тығыз байланыслылығы барған сайын өзин дәлийллеп бармақта. Хабарда бул мағлыўмат Англия бас шыпакериниң орынбасары, профессор Жонатан Ван Тэмге сүйенип келтирилген.\nҚәнигениң сөзлерине қарағанда, бундай симптом кеселликтиң дәслепки басқышларында көп жағдайларда айқын көринбейди, бирақ бир неше ҳәпте даўамында сақланып турады. Буннан кейин ийис ҳәм дәм сезбей қалған пуқаралар өзин-өзи жекелеў тәртибине өткериледи\nТэмниң сөзлерине қосымша етип, бул бағдарда алынған жаңа жуўмақлар себепли инфекция жуқтырғанлығы анықланатуғын наўқаслардың муғдары қосымша 2 процентке артатуғынын атап өткен. Буннан алдын, анығырағы апрель айында америкалы қәнигелер коронавирустың бурын айтылмаған 6 белгисин анықлаған еди. Олардың арасында қалтыраў, булшық етлер, бас ҳәм тамақ аўырыўы менен бирге дәм ҳәм ийиске байланыслы сезиўдиң жоғалыўы да келтирилген. Сол ўақытта АҚШ шыпакерлери иранлы коронавирусқа ушыраған наўқаслардың 76 проценти усы белгилердиң тосыннан пайда болғанынан налығанларын атап өткен.\n20-05-2020, 11:32 |\nКоронавирустың териде көринетуғын 5 белгиси мәлим болды\nКоронавирус инфекциясы инсульт ҳәм эпилепсияға алып келиўи мүмкин\nҚазақстан пуқарасының Төрткүлге тойға барып коронавирус жуқтырғаны ҳаққындағы\nИранда «коронавирустан даўа» сыпатында метил спиртин қабыллағаннан кейин 300ден


11:56 / 18.11.2020 | Сирожиддин | 316\nАссалому алайкум! Илм-маърифат йўлида қилаётган хизматларингиздан Аллоҳ рози бўлсин. Менинг бир танишим афсуски индуизм (вайшнавизм) динига ўтиб кетди. Унинг таъкидлашича, ушбу дин энг қадимий дин бўлиб, уларнинг китоблари (Веды) да ҳам ҳозирги кунимизда илм-фан исботлаган илмий фактлар ва илоҳий китобларда исмлари зикр қилинган пайғамбарлар ҳақида маълумотлар бор экан. Эшитишимча, ҳозирги кунда мусулмонларнинг ушбу динга ўтиб кетиш ҳолатлари анча кўпайган. Бу эса жудаям ачинарли ҳолат. Шу нуқтаи назардан, сизнинг ушбу жавобингиз кўпчилик учун жудаям манфаатли бўлади иншаАллоҳ. Саволим шундай: уларнинг ушбу эътиқодларини ботиллигини исботлаш учун қандай илмлардан ва исломдаги қайси манбалардан фойдаланишни маслаҳат берасизлар?\n– Ва алайкум ассалом! Динлар тарихи номли китобни олиб ўқинг.\nАслида Аллоҳ таолонинг наздида дин яккаю ягона Ислом динидир. Одам алайҳиссаломдан тортиб пайғамбаримиз Расулуллоҳ соллаллоҳу алайҳи васалламгача бўлган ҳамма пайғамбарларнинг дини ягона Ислом бўлган. Пайғамбарлар вафот топгач умматлари динларини бузиб, ичига турли тўқималарни киритиб юборган. Ҳатто пайғамбаримизга энг яқин бўлган Ийсо алайҳиссаломнинг умматлари ҳам ягона Аллоҳга ибодат қилиш динини учлик динига ўзгартириб юборишган. Қолган пайғамбарларнинг умматининг ҳаммаси ҳам шу ишни қилишган. Ўшаларни ичида самовий динлардан ташқари сиз айтган каби тўқима динлар ҳам кўпайиб кетган. Ҳинд халқи ўзлари ҳам улар ўта даражада тўқима ва афсоналардан иборат эканлигини тан олиб, жуда кўп зиёли инсонлари Ислом динига ўтишмоқда. Афсуски ҳақ динда бўлатуриб, ўз динини ўрганмасдан, тушунмасдан кўзига чиройли кўринган нарсани орқасидан эргашиб кетаётган мусулмонлар ҳам топилмоқда. Валлоҳу аълам!


Юрагимда сақлаганларим: “Ўтмишни кўзингизга боқиб унутай...”\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Юрагимда сақлаганларим: “Ўтмишни кўзингизга боқиб унутай...”\t14:26, 26 январь 2016\tУшбуларни сизга сўзлаб беришимга энг кичик болам сабабчи бўлди. То ўшангача сира ўйлаб кўрмаган эканман. Энди ортга назар солиб, ўзимни қўярга жой топа олмай қоляпман. Ҳаётим бир-бир кўз ўнгимдан ўтказаркан, юрагимда сақлаб юрган сўзларим беихтиёр тилга кўчади...\n— Контуж, тентак! — ортимдан сўкиниб қолади бошлиқ.\nМиям ғувиллаб, қулоқларимда санчиқ туради, кўзларим ачишади. Дунё кўз олдимда остин-устун бўлади. Жанг майдони, ўликлар, ярадор аскарларнинг инграши, ўқнинг чийиллаган товушини туйгандек бўламан.\n“Шу кўйга ўзим тушдимми? Бекор юрмагандирман, Fфғонда? Уруш кўрмагансан-да, осонгина “контуж” дейсан! Ярамас! Боплаб юзингга мушт туширсам эди...”\nХаёлимдан ўтган бу гапларлардан қўлим тугилади. Пишқиргудек бўламан. Шайтон ортимга қайтишим, хумордан чиққунча дўппослашимни буюради. Яна ўзимни босаман. Бетинг-кўзинг демай сўкканим таскин беради. Ҳа, раҳбарим билан умуман ишхонада ким биландир чиқишмай қолсам, ўзимни боса олмайман. Ихтиёримдан ташқарида бўлади бу. Не қилай, умримнинг гул даврини қон кечиб ўтказган бўлсам! Ахир афғон урушида юрган вақтимда айни йигирма ёшда эдим. Хунрезликлар, жон олиб-жон беришлар, даҳшатли ўлим манзаралари руҳимда ўчмас, азобли бир из қолдирганки, ҳар асабийлашганимда сув юзига қалққан пўкакдек ўзини намоён қилади.\nЎша кайфиятда уйга келаман. Ҳали ўн бешга ҳам кирмаган ўғлим молларни сувсиз қолдирган ёки хашак солишни унутган бўлади. Бола-да!\nАммо бундай пайтда менинг миям шунақа ишлайдики, унинг болалигини унутаман:\n— Хаёлинг қаерда эди, ярамас! Одам бўлмайсан, сен! Уриб ўлдириб қўйсамми?\nШўрлик дилбандимнинг мўлтираган кўзлари ҳам руҳимда исён қилган бу “касаллик”ни йўқота олмайди. Қонга тўлган кўзларимни унинг маъсум нигоҳларига қадаб бақираман:\n— Қачон ишлайди сенинг мана бу миянг? — кўрсатгич бармоғимни букиб, унинг бошига нуқийман. — Қачон эсдан чиқармайдиган бўлади?\nАкасига раҳми келган қизим қўрқа-писа дейди:\n— Дада, чой ичасми? Киринг, дамлаб бераман.\nЎнга кирган қизимга ҳам бегонадек муомала қиламан:\n— Мен алдамоқчи бўляпсанми? Алдаб, акангни қутқармоқчимисан? Сен нима иш қилдинг? Сенам қарасанг бўлади-ку!\nУнинг кўзлари пирпирайди. Йиғламоқдан бери бўлади. Худди раҳм кутгандек ҳадик билан кўзларимга боқади.\n— Нега кўзингни лўқ қиласан? — бақираман яна.\nФеълимни билган хотиним бундай пайтда қорасини кўрсатмайди. Чунки калтак еб қолиши ҳам ҳеч нарса эмас. Аммо мен ўзимга келганимда хотиржам тортиб, оилам даврасида ўтирганимизда баъзан фарзандларимизга насиҳат қилиб қолади:\n— Даданг баъзан бақиради. Шундай пайтда жим туринглар. Даданг уруш кўрган. Қийналган. Шунинг учун тушуниш керак. Аслида сизларни жуда яхши кўради. Тўғрими, дадаси?\nБуни қаранг, шундай пайтларда ҳам болаларимнинг кўнглини кўтариш, қалбимда фақат нафрат эмас, меҳр ҳам борлигини билдириш ўрнига тағин заҳримни сочаман:\n— Булар ниманиям биларди? Ҳали катта бўлса ҳам бир ишни эпламайди. Бир умр боқсам керак, шу ҳолимда.\nБолаларим дастурхондан бош кўтармайди. Миқ этмай, сўзимни тинглайди.\nАёлим эса мен бошқа хонага ўтиб кетганимда ҳам мени оқлашдан тўхтамайди:\n— Даданг уч марта ўлимдан қолган. Ўқ теккан. Осон эмас, ажал билан юзма-юз келиш. Шунинг таъсири бор ҳалиям. Иложи бўлса, ишхонадан жаҳли чиқиб келганда, асабига тегманглар...\nМенинг ҳаётим ана шундай эди. Қариндошлар, қўшнилар, касбдошлар ҳамма-ҳаммаси билан...\nУларнинг қай бири тутаб турган вақтимда дуч келса, аяб ўтирмасдим. Худдики, руҳимдаги бу ғалаёнга улар айбдордек.\nЯна шуни билардимки, улар орқаворотдан доим “Контуж-да! Буларники тузалмас! “Қўзиб” туради-да! Ўлгунча шу энди булар!..” дейишади.\nГоҳ буни эшитмасликка оламан, баъзида буралаб сўкаман.\nХуллас, мана шундай жилов билмас, босилмас ғазабимдан қўрқибми ё болаларимизга раҳми келибми, хотиним икки фарзандимиздан кейин туғмасликка қарор қилди. Буни ҳам нотўғри тушундим.\n— Ҳа, “Ўзи тентак, боласи гўр бўлармиди”, дедингми? Жинниларнинг сонини кўпайтиришга қўрқдингми? — дедим алам билан.\n— Нега унақа дейсиз? Ана, икки болангиз ҳавас қилгулик-ку! Иккисини эсон-омон катта қилсак, ўқитсак, одам қилсак бўлди-да... — босиқлик билан деди аёлим.\nЛекин банданинг эмас, Худонинг айтгани бўларкан. Бундан уч йил олдин яна бир жажжи қизалоққа ота бўлдим. Энди билсам, уни Яратган Эгам менинг кўзимни очиш учун берган экан.\nТабиийки, бу қизчам ҳам гўдаклигимдан менинг бақир-чақирларимга, зулмларимга гувоҳ бўлиб ўсди. Рафиқам эса унинг ҳам қулоғига менинг узоқларда бўлганим, одамлар билан уришганим, шунинг учун бошим оғриб, шунақа бақираверадиган бўлиб қолганим ҳақида кўп бора қуйган.\nБунга қишда, шамоллаб ётиб қолганимда амин бўлдим. Бу кунни бир умр унутмасам керак. Иссиғим чиқиб, томоғим буғилганидан зўрға нафас олиб ётгандим. Бундан бехабар, ишхонадан бир касбдошим қўнғироқ қилди:\n— Баҳона қилиб ётибсизми, шунча ишни бизга ташлаб! Келинг-е, ётавермай...\nБирдан миямга қон тепди. Кўзимдан ўт чақнагандек, қулоқларим чийиллагандек бўлди. Уни сўкишга тушиб кетдим. Яхшики, у алоқани узиб қутилди. Балога эса ҳар доимгидек болаларим қолди:\n— Нега бақрайиб турибсан? Бор, молларга қара!\n— Ҳозир қараб келдим.\n— Яна қара! Муштдек бўлиб гап қайтаради, булар! Ҳали катта бўлса нима бўлади, билмайман!\nСовуқ бўлишига қарамай, ўғлим ҳам, катта қизим ҳам уйдан чиқиб кетди. Аёлим эса аллақачон гум бўлган. Фақат кичик қизим бағрига қўғирчоғини босганча мунчоқдек кўзларини тикиб, сал нарида ўтирибди. Эндигина учга кирган шу гўдакни ҳам қўрқитмай дея, тишимни тишимга босиб, кўзимни юмдим. Анча ётдим. Бир пайт пешонам узра жажжи қўлча ҳаракатланди. Сўнг қулоқларим остида паст овозда шивирлаш бошланди. Товушда ачиниш ва раҳм зоҳир эди:\n— Бечорагина дадам. Боши қаттиқ оғрийди. Шунинг учун бақиради. Акам билан опачам қўрқади. Мен қўрқмайман. Қўрқмай, бошини силайман. Бечора дадамга қарайдиган одам йўқ. Боши оғриганда ҳеч ким қарамайди. Ҳамма кетиб қолади. Аям ҳам дори бермайди. Дори еса боши оғримайди, кейин бақирмайди-ку!\nУ яна бир нималар деди. Менинг эса кўзларим ёшланди. Унинг жажжи қўлчаларини кафтимга олиб ўпаркан, ўзини бағримга босдим:\n— Энди бақирмайман, болам! Менинг бу ҳолга тушишимга сизлар айбдор эмассиз. Энди бошим оғриса, сизларга қараб даво излайман! Бор ғамимни кўзларингизга қараб, унутишга ҳаракат қиламан. Ҳаммасини! Ўтмиш билан яшаб бўлмайди.\nШундан буён иложи борича болаларимга яхши гапиришга ҳаракат қиляпман. Барибир катталаримнинг кўзларида ҳадик бор. Нега шу пайтгача уларга заҳримни сочдим, ўзим ҳам тушунмайман. Энди эса виждоним азоб бермоқда. Менинг бу кўйга тушимда уларнинг айби йўқ эди-ку! Биламан, ўтмишнинг эзғилашидан ҳаётини зардобга тўлдириб юрган бир мен эмасман. Менинг каби собиқ аскарлар кўплаб топилади. Уларга демоқчи бўлганим, ортга қараманг. Бугунни кўринг, қандай гўзал ҳаёт кечирмоқдамиз. Келажак эса бугундан-да порлоқ. Ўзингизни ҳам, бошқаларни ҳам мен каби қийнаманг...\nСобиқ аскарнинг сўзларини КАМИНА оққа кўчирди


Шавкат Мирзиёев айрим телеканаллардаги кўрсатув ва сериаллар савиясини танқид қилди » Sangzor.uz - Инновацион ахборот портали\nSangzor.uz » Ўзбекистон » Шавкат Мирзиёев айрим телеканаллардаги кўрсатув ва сериаллар савиясини танқид қилди\nЎзбек телеканалларида эфирга узатилаётган аксарият лойиҳалар ёшлар тарбиясини бузиш ва оилавий қадриятларни издан чиқаришга сабаб бўлмоқда. Бу ҳақда 19 январь куни Президент Шавкат Мирзиёев раислигида ўтказилган видеоселектор йиғилишида сўз борди, дея хабар бермоқда «Дарё».\nАввалроқ Шавкат Мирзиёев савиясиз кўрсатувларни танқид қилган маҳалла фаолининг таклифига муносабат билдирган эди.\n«Мана, ҳозир сиз айтган кўрсатув бўйича топшириқ берсам, дарров ўша лойиҳани ёпиб юборишади. Аммо бу цензура дея баҳоланмайдими, очиқлик ва сўз эркинлиги бўйича қилаётган ислоҳотларимизга ўзимиз қарши чиққан бўлиб қолмаймизми? Савиясиз деб ёпиб юборган кўрсатувларимизнинг ўрнига қандай лойиҳалар яратилади, уларни бошловчи сифатида кимлар олиб боради?\nЎйлайманки, бу каби лойиҳалар ҳам бугунги ўтиш даврининг бир маҳсулоти. Одамларимиз энди эмин-эркин яшашга ўрганяпти. Биз енгил-елпи кўрсатувларни бутунлай тўхтатиш тўғрисида эмас, балки савиясини ошириш ҳақида ўйлашимиз лозим», – деган эди Президент.


Карлуш Кейруш Эрон футбол федерацияси билан 4 ойлик янги битим имзолади\nSept. 25, 2018, 12:31 p.m. 1706\nЭрон терма жамоасига 2011 йил апрелидан буён раҳбарлик қилиб келаётган португалиялик мураббий Карлуш Кейруш яна камида 4 ой ўз лавозимида қоладиган бўлди. Бу ҳақда Эрон футбол федерацияси президенти Меҳди Тож баёнот берган.\nФедерация расмий ахборотига кўра, Кейруш билан 2019 йил февралига қадар муддатга янги битим имзоланган. Мураббийга келаси йилнинг 5 январидан 1 февралига қадар БАА майдонларида бўлиб ўтадиган Осиё кубогида муваффақиятли иштирок этиш вазифаси юклатилган.\n«Биз Кейрушнинг ЖЧ-2018даги фаолиятидан жуда мамнунмиз. У билан шартномани янгиладик. Гуруҳимизнинг икки жамоаси 5 очко жамғариб плей-оффга чиққан бўлса, биз 4 очко билан чекландик», деб айтган Меҳди Тож.\nЭслатиб ўтамиз, форслар шу йилги мундиал гуруҳ босқичида Марокашни мағлуб этиб (1:0), Португалия билан дуранг қайд этган (1:1) эди. Кейруш жамоаси фақат Испанияга кичик ҳисобда имкониятни бой берди (0:1).\nТаъкидлаш жоиз, 65 ёшли мураббий ЖЧ-2018 якунидан буён шартномасиз, фақат оғзаки келишув асосида терма жамоага устозлик қилиб келаётган эди. Кейруш форслар жамоасини 2011 йил апрелида қабул қилиб олган.\nБААда бўлиб ўтадиган Осиё кубогида Эрон терма жамоаси Ироқ, Вьетнам ва Яман термалари билан бир гуруҳдан ўрин олган.\n16 Декабрь 8263


Месси Парижда ойлик ижараси 20 минг евролик уйга кўчиб ўтмоқда\n«Пари Сен-Жермен» ҳужумчиси Лионель Месси Парижда янги уйни ижарага олди, дея хабар бермоқда RMC Sport.\nМанбанинг ёзишича, Месси оиласи билан бирга Францияга келганидан буён Париждаги беш юлдузли меҳмонхонада яшаб келган. Ушбу ҳафтада эса шаҳарнинг энг обрўли ҳудудларидан биридан ойлик ижараси 20 минг еврони ташкил этадиган уй топган.\nАргентиналик футболчининг янги яшаш жойи 300 кв метр майдонга эга бўлиб, уй ичидан тўртта ётоқхона, боғ ва бассейнлар жой олган. Месси «ПСЖ» ва Аргентина миллий жамоасидаги жамоадошлари Анхель Ди Мария ва Леандро Паредесга қўшни бўлди.\nАввалроқ, Лионель оила аъзолари билан бирга нархи 48 миллион евро бўлган қадимий қалъага кўчиб ўтмоқчи экани ҳақида хабар қилинганди.


Клопп олти финалдан бештасида ютқазмоқда » Скачать музыку бесплатно новинки музыки 2016-2017\nКлопп олти финалдан бештасида ютқазмоқда\nКомментариев: 0 Просмотров: 144 Дата: 19-05-2016, 05:10 Европа лигаси финалида "Ливерпуль" "Севилья"га 1:3 ҳисобида ютқазди. Шу тариқа "Ливерпуль" бош мураббийи Юрген Клопп охирги олти финалдан бештасида ютқазмоқда. Клопп Англия лигаси кбогида ("Манчестер Сити" - 1:1, пенальтилар сериясида - 1:3), Германия кубоги-2014/15 финалида ("Вольфсбург" - 1:3), Германия кубоги-2013/14 финалида ("Бавария" - 0:2) ва Чемпионлар лигаси-2012/13 финалида ("Бавария" - 1:2) финалларни бой берган. Финалдаги ягона ғалабани Германия кубоги-2011/12 финалида "Бавария" устидан қозонган (5:2). Таъкидлаш жоиз, гап бир ўйиндан иборат Суперкубоклар ҳақида кетмаяпти. - деб хабар бермоқда Stadion.uz нашри.


Тошкент юридик университети ректори адлия вазири ўринбосари бўлди\n08:10 / 02.05.2017\nТошкент давлат юридик университети ректори Есемурат Каньязов ўзининг асосий лавозимидан ташқари яна бир ишга эга бўлди – у эндиликда адлия вазири ўринбосари вазифасини бажаради. Бу ҳақдаги фармон Ўзбекистон президенти Шавкат Мирзиёев томонидан имзоланди.\nШу билан бирга, Каньязов 2013 йилнинг июлида юридик университетига раҳбарлик қилиш учун вазир ўринбосари лавозимини тарк этганди.\nЕсемурат Каньязов Қорақалпоғистондан бўлиб, 1993 йилда Москва давлат автомобиль йўллари институтини, 1999 йилда эса – Қорақалпоқ давлат университетининг юридик факультетини тамомлаган.\n1996-1999 йилларда Қорақалпоғистон Республикаси Адлия вазирлигида маслаҳатчи, катта маслаҳатчи, бўлим бошлиғи бўлиб ишлаган бўлса, 1999-2001 йилларда – Ўзбекистон Адлия вазирлигида етакчи маслаҳатчи, бош маслаҳатчи, бўлим бошлиғи лавозимларини эгаллаган.\n2001-2005 йилларда Адлия вазирлигининг иқтисодий қонунчилик бошқармаси бошлиғи сифатида ишлаган, 2005-2011 йилларда – вазир ўринбосари, 2011 йилнинг июнидан эса – Ўзбекистон Адлия вазирининг биринчи ўринбосари сифатида меҳнат қилган.\nадлия Есемурат Каньязов\nЮридик хизмат ходимларига навбатдаги махсус унвон-мартаба даражалари берилди


Шимолий Кореядаги ядро синовлари ҳудудининг сурати эълон қилинди\n12:02 / 23.04.2016\nЕвропанинг Sentinel-1a сунъий йўлдоши, Шимолий Кореянинг ядро синовларини ўтказувчи майдонини аниқлаш мақсадида радар текширувлари ўтказган. Олимларнинг фикрича, суратларда портлаш изларини кўриш мумкин. Германия тупроқшунослик ва табиий бойликлар федерал институти олимлари томонидан олиб борилган тадқиқот натижалари Европа Ер фанлари иттифоқи бош Ассамблеясида эълон қилинди, деб хабар қилмоқда BBC News.\nЕрости синовлари Янгандо тоғли провинциясидаги Пхунгери ядро полигони яқинида амалга оширилган. Олинган суратларда, тоғ сатҳи бир ҳудудда 7 метрга пасайгани, бошқа жойида 2-3 сантиметрга кўтарилганини кўриш мумкин.\nSentinel-1a қурилмасида қўлланиладиган йўлдошли интерферометрияда ер сатҳи радар воситасида бир неча маротаба суратга олинади ва натижалар таққосланади. Ушбу суратлар, Пхеньяннинг ядро синовлари ўтказганини тасдиқлайди.\nАммо, Sentinel-1a имконияти чегараланган бўлиб, у айни ер сатҳини ҳар 12 кунда ўргана олади. Шу боисдан ҳам, олимлар тоғ сатҳидаги ўзгаришлар портлашдан кейин қачон пайдо бўлгани хусусида аниқ бир нарса дея олишмайди.\n2016 йил 6 январь куни Шимолий Корея томонидан амалга оширилган портлаш хусусиятига кўра, 2013 йилгисига ўхшаб кетади. Балки, иккала ҳолатда ҳам шимолий кореялик ҳарбийлар таъкидлаганидек, водород бомбаси эмас, балки оддий бомба портлатилган бўлиши мумкин.\nҒарб олимлари ҳисоб-китобларига кўра, 6 январь кунги портлаш кучи 10 килотонна тротил қувватига тенг бўлган. Синов вақтида 5,1 баллик ер силкиниши ҳам қайд этилган. Пхеньян 2006 ва 2009 йилларда ҳам ядро синовлари ўтказгани ҳақида эълон қилган эди.


Фарғона политехника институтида кўчма автоном светофор ихтиро қилинди - Халқ сўзи\n13:40 21 Май 2020 Жамият\nБир нечта тартибсизликларга гувоҳ бўлган Фарғона политехника институти талабалари ақлли светофорни кашф қилишиб муаммога ечим топишди.\nМобил светофор қуёш панели, аккумулятор, оптик светодиодли светофор ва тизимни бошқариш ва назорат қилиш электрон блокларидан иборат.Буларнинг барчаси ҳаракатланувчи аравачага ўрнатилган. Электр энергия манбаи бўлган 50 Вт.ли қуёш фотоэлектрик панели, кучланиш 12В ва ток кучи 70 А/соатли аккумулятор орқали светофорни туну кун бардавом ишлашини таъминлайди. Светофор қизил ва яшил ёнувчи икки секциядан иборат 8 та ёритиш чироқларидан иборат.\nЯратилган кўчма светофор қуёш панеллари ёрдамида ўзини ўзи бемалол таъминлай олади.Қуёшсиз ҳолатда ҳам аккумуляторлар орқали 14 соатгача ишлаши мумкин. Конструкциялашда асосий эътибор энергия тежамкор, автоном ишловчи, мобил, яъни бир жойдан бошқа жойга қўшимча харажатсиз кўчириш имкониятини берувчи, иш режими яшил, қизил чироқларни алмашинув интервали тез созланувчи светофор яратишга қаратилган.\n— Бизни ташвишга солаётган нарса бу катта йўл ёқасидаги светофорсиз таълим муассасалари, — дейди талаба Дилхуш Абдумуталов. — Катта йўл атрофида жойлашган муассасаларда пиёдаларнинг ҳаракати хавфсизлигини таъминлаш учун ҳар куни ЙҲХБ инспектори ёки таълим муассасаси ходими навбатчилик қилмоқда. Бизнинг асосий вазифамиз шу вазиятга оптимал ечим топишдан иборат. Яъни биз кашф қилган светофорни олиб юриш ва ҳар куни қайта ўрнатиш мумкин.\nМаълумот ўрнида айтиш мумкинки, буюртмачиларнинг талаби ва ҳудудларнинг шароитларидан келиб чиққан ҳолда светофорнинг конструкцияси,функцияси,чироқларнинг ёниш вақтлари ва интервалларини ўзгартириш ёки масофадан бошқариш тизимига ўтказиш мумкин.


Судланувчи Саидаҳмад Шопўлатовга тақдир тортиғи ҳар томондан ёғилди: ҳали ўз соҳасини чуқур эгалламасдан туриб, 26 ёшида нуфузли ташкилот — вилоят экология ва атроф-муҳитни муҳофаза қилиш бош¬қармаси бош ҳисобчиси этиб тайинланди.\nБуни қарангки, шу вазифада оз эмас, кўп эмас — 26 йил меҳнат қилибди.\nҲа, унинг бу борадаги фаолиятига сиртдан қараганда ҳавас қилиш мумкин. Бироқ бош ҳисобчи ўз фаолиятининг охирги даври, аниқроғи, 2014 — 2017 йилларда негадир "ўзгариб" қолди. Бу "ўзгаришлар" қуйидагилардан иборат эди.\nМОДДИЙ ЁРДАМ БИР ОЙДА ИККИ МАРТА БЕРИЛИШИ МУМКИНМИ?\nБош ҳисобчи Саидаҳмаднинг сахийлиги тутиб кетган шекилли, бошқармада турли лавозимларда ишлайдиган ходимларга бир ойда икки мартадан (!) моддий ёрдам тўлашни унутмаган. Келинг, фикримиз қуруқ бўлмасин: ходим Ш. Қўлдошевга 2016 йилнинг ноябрь ойида икки марта жами — 915 минг 874 сўм, 2017 йил январь ойида эса яна бир ходим З. Жаҳонгировга ҳам икки марта, жами — 903 минг 443 сўм миқдорида тўланган. Бундан ташқари, 2017 йилнинг 7 март куни меҳнат шартномаси бекор қилинган А. Турсуновга март ойи иш ҳақи тўлиқ ҳисоб-китоб қилиниб, 240 минг сўмдан зиёд тўлов амалга оширилган. Худди шундай тўловлар З. Жаҳонгиров, Қ. Ҳайдаров сингари ходимларга ҳам берилганлиги сабабини фақат бош ҳисобчининг ўзи билса керак. Бундай мисоллар Саидаҳмад Шопўлатовнинг биз тилга олаётган даврдаги фаолиятида ягона "тушунмовчилик" эмас. Чунки текшириш ўтказилган 2014 — 2017 йилнинг июнь ойига қадар бўлган даврда яна бир қатор қинғирликларга қўл урилганки, бунинг учун кишида умуман виждон бўлмаслиги керак. Акс ҳолда юқоридаги асоссиз тўланган моддий ёрдам маблағлари ҳамда амалдаги интизомий чора кучда бўлишига қарамасдан, Б. Бадалов, А.Турсунов, М. Қорақулов каби 11 нафар интизомий чора олган ходимга мукофот пули ёзилармиди? Бунинг учун давлатнинг 9,5 миллион сўмдан ортиқ маблағи сарфлаб юборилган.\nСудланувчи Саидаҳмад Шопўлатов ўз қинғир фаолиятини кенг қамровли ташкил этган кўринади. Буни қарангки, ушбу бошқармада ишламасдан ҳам иш ҳақи олиш мумкин экан. Бунга бош ҳисобчининг фаолиятидан кўплаб мисоллар келтириш мумкин. Бошқармада хўжалик ишлари бўлими мудири вазифасида ишлаб келган Т. Сариқов билан жиноий тил бириктириб, ишламаган ходимлар учун маош тўлаш "тизими"ни жорий этишди. Бу "тизим"га мувофиқ С. Сариқов (Т. Сариқовнинг ўғли)га бошқарма бошлиғи З. Жамоловнинг 2016 йил 1 февралдаги 11-сонли буйруғи билан маош тўлаш йўлга қўйилади. Ҳақиқатда эса С. Сариқов 2014 йилнинг ноябрь ойидан 2017 йилнинг май ойига қадар сантехник вазифасида ишламаган бўлса-да, у 16 миллион 300 минг сўмдан ортиқ, Н. Ўроқов деган шахс шу даврда қоғозда "ишлаганлиги" учун сал кам 10 миллион сўм маош олган. Бундан ташқари, Ғ. Ашуров 2016 йилнинг февраль ойидан 2017 йилнинг август ойига қадар ҳайдовчи вазифасида "ишлаган". Табиийки, ишлаган (аслида ишламаган) тишлайди, деган нақлнинг тескари ижобати кўз олдингизда намоён бўлади: унга ҳам ҳотамтойлик қилиб 8,7 миллион сўмдан ортиқ "ҳадя" берилади. Бош ҳисобчининг "Ишламаган... тишлайди" операцияси анча вақтга қадар давом этди. Бундан кимлардир манфаатдор бўлганлиги сир эмас. Аслида номи нотаниш бўлган юқоридаги ходимлар бошқармада ишлаганми? Текширув-суриштирув мобайнида жамоада ишловчи ходимларга мурожаат этилганида уларнинг биронтаси ҳам юқоридаги шахсларни танимаслигини баён этишди. Демак, бу ерда қандайдир сир борга ўхшайди!\nЮРМАГАН МАШИНА ҚАНЧА ЁНИЛҒИ "САРФЛАЙДИ?"\n"Саидаҳмад Шопўлатов ўзи хон — кўланкаси майдон қабилида иш тутиб, фаолиятида янгича "изланишлар" яратди. Буни қарангки, юқорида ишламаганлар иш ҳақи олишганлиги, интизомий чора қўлланилган ходимлар пул мукофоти билан сийланганлигини келтириб ўтгандик. Уддабурон ҳисобчи носоз автомашиналарни ҳам "сийлаб" тураркан. Бошқарма балансида бўлган 30 110 ТАА давлат рақамли "Lada-kalina" русумли автомашина узоқ муддат носоз ҳолда ётган бўлса-да, ушбу техника учун салкам 5 миллион сўмлик ёнилғи сарфланганлиги ҳақидаги сарф-харажат ҳужжатлари кишини ўйга толдиради. Наҳотки, "бемор" машинага шундай... ёрдам кўрсатиш мумкин. Ҳа, мумкин экан...\nБош ҳисобчи Саидаҳмад Шопўлатовнинг бундай қилгуликлари узоқ давом этмади. Яқинда бу иш судда кўриб чиқилиб, айбдорга нисбатан қонуний чора қўлланилди.\n9.06.2018 144 № 44 Жамият ва ҳуқуқ


Россиянинг Обамага қарши ирқчи рекламалари\n17 январ 2018, Тошкент вақти: 16:18\nОбамани нишонга олувчи ирқчилик Вашингтон ва Москва ўртасидаги алоқалар таранглашганидан кейин потраб кетди.\nАввалига Россиянинг Қозон шаҳрида Обаманинг қулоқлари маймунникидек қилиб чизилган расми туширилган гўшт майдалаш тахтачалари сотувга қўйилди.\nКейинроқ Москвада жойлашган бино деворларига лазерлар ёрдамида Обаманинг банан еяётгани акс этган расми туширилди.\nЭнди эса Благовешенск шаҳрида АҚШ президентини ҳақоратловчи автомобилларни ювиш жойи очилди.\nЮвиш жойи “Абама” деб аталади. Бино дарвозаси устидаги баннерда эса Обаманинг афти буришган расми билан “Барча қорани ювамиз” деган ёзувни кўриш мумкин.\nАҚШнинг Москвадаги элчихонаси матбуот котиби Twitterда “Россияда яна бир аскил-Обама ирқчи реклама. Автомобилларни ювиш жойи “барча қорани ювиш”ни ваъда қилмоқда”, деб ёзди.\nБаннер ҳақида илк бор Amur.info янгилик портали хабар берди. Унга кўра, ювиш жойининг эгаси ўз бизнесини нега бундай номлагани ҳақида ҳали фикр билдиргани йўқ ҳали. Мақолани ўқиганлар эса баннернинг ирқчилик йўсинида эканлиги ёки йўқлиги борасида баҳслашишди.\n“Бу ватанпарварликдан кўра кўпроқ аҳмоқликка ўхшади”, деб ёзди муштарийлардан бири.\nРоссияликларнинг АҚШ Украинани қурол билан таъминлаган, деган хато фикрини назарда тутиб, бошқа бир ўқувчи “Менимча, Обама бунга лойиқ. Минглаб ватандошим у таъминлаган ва сотган қуроллар сабаб ҳалок бўлди”, дея фикр билдирди.\nАҚШ Украинани летал қурол-аслаҳа билан таъминлагани йўқ.\nБошқа бир ўқувчи ўз рекламаларида қора танли қаҳрамонлардан фойдаланувчи Uncle Ben’s помидор соусини ишлаб чиқарувчи Америка ширкатини мисол келтириб, Благовешенскда Обама чеҳрасидан фойдаланилганини ҳимоя қилди.\nAmur.info мақоласида бирор реклама одоб-аҳлоққа зид бўлса ёки бировни ҳақоратласа, маҳаллий расмийлар уни олиб ташлашни буюриш ҳуқуқига эга эканлиги айтилади. Аммо шаҳар расмийлари “Абама” ҳақида ҳали ҳеч ким арзланмаганини билдиришган.\nРоссия маданиятида африкаликлар, шарқий осиёликлар, марказий осиёлик муҳожирлар ҳамда кавказликларга қарши ирқчилик ва миллатчилик чуқур илдиз отган. Бу ҳолни ирқчилик йўсинидаги рекламаларда, славян бўлмаган озчиликларга қарши зўравонликларда кузатиш мумкин.\nЎтган йилда Татаристонда маҳаллий супермаркетлар тармоғи Обаманинг одамсимон шимпанзелар билан ўтиргани акс этган гўшт майдалаш тахтачаларини сотгани учун узр сўраган эди.


Нико Ковач "Бавария"нинг мавсумдаги илк мағлубиятини қандай изоҳлади?\n29 сентябрь, 2018, 14:10\nМюнхеннинг “Бавария” клуби устози Нико Ковач кеча Берлинда “Герта”дан (2:0) учралган мағлубиятдан сўнг ўз фикрларини билдириб ўтди. Айтиш лозимки, бу амалдаги чемпионларнинг мавсумдаги илк мағлубияти бўлди.\n“Вазиятлардан фойдалана олмаслик – бугунги мағлубиятнинг асосий сабабларидан бири. Бундан ташқари ўтказиб юборилган 2та голга ҳам ўзимизнинг хатоимиз сабаб бўлди. Бундай қўпол хатолардан сўнг эса жазоланишимиз муқаррар эди.\nШу билан бирга биз яхши ўйин ҳам кўрсатдик. Шу боис ушбу мағлубиятни изоҳлай олмайман. “Бавария” бундан буён ўз имкониятларидан фойдаланиши ва танқидларга имкон қолдирмаслиги керак. Баъзан шунақаси ҳам учраб туради. “Бавария”ни билганлар биз яна муваффақиятга эришишимиз учун барча ҳаракатларни амалга оширишимизни билишади”, - дейди хорватиялик мутахассис.


Ўш: Мирзақматов ишига оид ҳукм ўзгаришсиз қолдирилди\nЎшниг собиқ мэри Мелис Мирзақматов тарафдорлари ўтказган митингдан лавҳа, Ўш, 2015 йил 17 августи.\nЎш вилоят суди собиқ мэр Мелис Мирзақматов иши бўйича шаҳар суди чиқарган ҳукмни ўзгаришсиз қолдирди. Етти йиллик қамоқ жазосини кўзда тутган бу ҳукм Мирзақматовни октябрь ойига мўлжалланган парламент сайловида қатнашиш имкониятидан маҳрум қилиши мумкин.\n17 август куни Ўш вилоят суди собиқ мэр Мелис Мирзақматов адвокатларининг шаҳар суди ҳукми юзасидан киритган шикоят аризасини кўриб чиқди. Иш кўриб чиқилаётган пайтда вилоят суди биноси олдида Мирзақматовнинг мингдан зиёд тарафдори митинг ўтказди. Суд мажлиси чоғида тартибни 500 чоғли милиция ходими сақлаб турди.\nМирзақматов адвокатларининг апелляция тартибидаги шикоят аризаси ўтган ҳафта кўриб чиқилиши лозим эди, бироқ собиқ мэр тарафдорларининг норозилиги туфайли 17 августга кўчирилганди.\n10 август куни бўлиб ўтган митингда Мирзақматов тарафдорлари суд коллегиясига ишончсизлик билдирган ҳамда шаҳар ва вилоят судлари хатти-ҳаракатига баҳо бериш учун Конституциявий палатага илтимоснома йўллаган.\nШунга қарамай, душанба куни Ўш вилоят суди Мирзақматов ишиyb кўриб чиқиб, шаҳар судининг шу йил 22 июлида чиқарилган ҳукмини ўз кучида қолдирди. Шаҳар суди Мирзақматовни “мансаб суиистеъмоли”да айбдор деб топиб, мол-мулкини мусодара қилиш йўли билан 7 йилга озодликдан маҳрум қилиш ҳақида ҳукм чиқарганди.\nМирзақматов тарафдорлари норозилик намойиши ўлароқ суд залини ҳукм ўқилмасидан олдин тарк этдилар. Собиқ мэрнинг адвокати Чинара Жақипбекова мижозининг иши юзасидан қарор шошилиб қабул қилингани, вилоят суди коллегияси аъзолари, процессуал меъёрларга зид равишда, ҳар қандай саволга жавоб бериш учун маҳкама залидан ташқарига чиқиб келаверганини қайд этди. Унинг фикрича, бу судьяларнинг “юқори буйруғи билан” ишлаётганидан далолат бериши мумкин.\nЭслатиб ўтамиз, 2014 йил ноябрида Мирзақматовга Ўшдаги эстакада кўприги қурилишидаги коррупцион жиноятлар юзасидан Қирғизистон Жиноят кодексининг 304-моддаси (“Мансаб суиистеъмоли”) бўйича сиртдан айблов билдирилган, чунки бу пайтга келиб собиқ мэр хорижга чиқиб кетган эди.\nҲозир, турли маълумотларга кўра, Шинжонда ёки Россияда яшириниб юрган Мирзақматов кузда бўлиб ўтадиган парламент сайловида қатнашиш истагини билдирган. Унинг фамилияси “Ата-Мекен” партиясидан бўлган депутатликка номзодлар рўйхатида учинчи ўринда турибди.\nТаҳлилчи Рита Қарасартова суд ҳукми Мирзақматовни сиёсий саҳнадан олиб ташлаши мумкинлигини айтаркан, айни пайтда бу уни миллий қаҳрамонга айлантириш мумкинлигини ҳам эҳтимолдан соқит қилмайди.\n- Бу ҳукмдан кейин уни рўйхатдан олиб ташлашса керак, негаки, 4 октябргача [юқори инстанцияга] шикоят қилиб, ҳукмни бекор қилишга вақт етмаса керак, агар унгача президент маъмурияти билан келишиб, оқланиб қолмаса, - дейди Рита Қарасартова.


"Насаф" Туркия қуйи дивизиони клубини мағлуб этди, бугун Украина жамоаси билан ўйин / CHAMPIONAT.asia\n"Насаф" Туркия қуйи дивизиони клубини мағлуб этди, бугун Украина жамоаси билан ўйин\n13 янв 2018 08:12\nҚаршининг "Насаф" клуби Туркиядаги йиғин доирасидаги илк назорат учрашувини ўтказди.\nНазорат учрашуви, Туркия қуйи лигаси вакили “Tarsus Idman Yurdu” жамоаси билан бўлиб ўтди.\nУчрашувда "Насаф" 2:0 ҳисобида ғалаба қозонди. Дастлабки гол биринчи бўлимнинг 10-дақиқасида Драган Черан томонидан киритилди. Иккинчи гол 78-дақиқада ёш ҳужумчи Дилшод Хушбаков томонидан урилди.\n"Насаф" сафида биринчи бўлимда майдонга тушганлар: Санжар Қувватов, Муроджон Тошматов, Умарбек Эшмуродов, Игорь Голбан, Мирғиёс Сулаймонов, Жасур Ҳасанов, Нажмиддин Нормуродов, Дилшод Саитов, Жаҳонгир Алиев, Санжар Рашидов, Драган Черан.\n"Насаф" сафида иккинчи бўлимда майдонга тушганлар: Умиджон Эргашев, Шерзод Насруллаев, Илҳом Алижонов, Ғолиб Ғайбуллаев, Сардор Саъдуллаев, Ислом Кенжабоев, Акмал Мозговой, Шароф Муҳитдинов, Худоёрхон Сағдуллаев, Ислом Рашидхонов, Дилшод Хушбаков.\n“Насаф” навбатдаги назорат учрашувини бугун, 13 январь куни Украинанинг “Ворскла” клубига қарши ўтказади. Баҳс маҳаллий вақт билан соат 16:00да (Тошкент вақти 18:00) бошланади.\n"Насаф" - "Локомотив" ўйинидан ГАЛЕРЕЯ 4\nРўзиқул Бердиев: "Вазиятга реал қараймиз, биз айни пайтда кучли учликка киришга қодир эмасмиз" 46\nАжойиб стадион, сифатли майдон ва чиройли манзара "Насаф" ва "Локо"ни кутмоқда 76


“Хет-трик” қайд этган Роналду “Бавария”га қарши ўйиндан сўнг нималар деди?\n19 апрель, 2017, 03:55\nЕЧЛ чорак финал жавоб учрашуви доирасида “Реал” хамда “Бавария” клублари ўртасидаги баҳс(4:2)дан сўнг учрашувда “хет-трик” қайд этган Криштиану Роналду қуйидаги фикрларни билдириб ўтди.\nРоналдунинг голлари “Реал”ни ярим финалга олиб чиқди\n“Агарда сифатли ўйин намойиш этмасак, “Бавария” бизни жазолаши мумкинлигини билар эдик. Мюнхенликлар ўз даражаларини намойиш этишди. Аммо нима бўлганда ҳам “Реал” – бу “Реал”. Биринчи бўлимда бир-иккита гол уришимиз мумкин эди, иккинчи бўлимда ҳам. Лекин қийин вазиятдан чиқиб кета олдик. “Бавария”га 6 та гол уриш – бу осон эмас ва бизнинг жамоа буни уддалади.\nЗидан: Қаҳрамон ҳакам эмас, Роналду\nМухлислардан мени хуштакбозлик билан қарши олишмасликларини сўраган бўлар эдим. Шунда мен ҳар бир баҳсда 100 % куч билан ўйнашим мумкин бўлади. Агарда гол ура олмасам ҳам, жамоам учун фойдам тегишига ҳаракат қиламан” –, деб айтиб ўтди португалиялик супер юлдуз.\nРоналду бугун икки рекорд ўрнатди


Қорақалпоғистонда янги сайт очилди. У ўз йўналиши бўйича Ўзбекистонда ягона! - Kruz.uz\n15:21, 27.07.2018 3754 0 Жамият\nҚорақалпоғистонда янги очилган "mehrtilsimi.uz" сайти ўз йўналиши бўйича Ўзбекистонда ягона деб айтиш мумкин.\nСайтнинг тақдимот маросимини очиб берган Ёшлар иттифоқи Қорақалпоғистон Республикаси кенгаши раиси ўринбосари И. Абдикаликов меҳртилсими.уз сайти ҳақида шундай деди:\n"- aвваллари, меҳр-мурувват десак фақат меҳрибонлик уйлари, қариялар уйларини, улардан бориб хабар олишни тушунардик. Тўғри, улар меҳрга муҳтож, доим уларнинг ҳолидан хабар олинади. Бундай ташкилотлар анчани ҳам ташкил қилади.\nАммо чекка ҳудудлардаги ногирон, имконияти чекланган инсонлар ҳақида ким биларди? Ким уларни олиб чиқарди? Ҳеч ким! "mehrtilsimi.uz" аҳолининг мана шу қатлами билан бизни боғлаб турувчи кўприк саналади."\nСайт муаллифи II-гуруҳ ногирони Авезов Саламат Юлдашевич журналистлар ва ёш репортёрларнинг саволларига нутқидаги нуқсони боис электрон шаклда жавоб қайтарди.\nУнинг электрон шаклдаги нутқидан бир-иккитасини келтириб ўтамиз:\n" - ҳаётда жуда кўп йиқилдим, жуда кўп. Аммо ҳар сафар туравердим!"\n" - сайтни очишда қийинчилик бўлгани йўқ. Нима учун биласизми? Кўнглимда эзгулик, ўзимда ҳаракат бор эди. Бу мени ҳаётий формулам."\n"- дадам менинг - қўлим, дадам менинг - оёғим, дадам менинг - кўзим! Улар бўлмаганда бу сайтни очолмас эдим."\nШуҳрат Саидаҳмадов тайёрлади.\nБауржан Бўтабаев олган расмлар.\nТашаббус-2017 Ватан ҳимоячилари Хўжамурат Қайпназаров Ачилова Назигул метеорологик станция Ёнгинлар профлактикаси куни “Ёшлар - келажагимиз" Давлат дастури қорамол талончиси Жисмоний тарбия ва спорт университети "Ралли Мўйноқ – 2019”\n11:12, 27.05.2020 1467\n12:05, 28.05.2020 185


26 октябр 2020, Тошкент вақти: 18:22\nТошкентнинг Юнусобод туманида тез ёрдам шифокорини калтаклаган эркакка нисбатан жиноят иши очилди.\nТошкент шаҳар Ички ишлар бош бошқармасининг билдиришича, шифокор Жаҳонгир Х. фельдшер билан биргаликда 29 сентябрь куни чақириқ бўйича ўзини ёмон ҳис қилган Дилдора М. ҳузурига боради. Қизга укол қилиб, шифохонага олиб боришади.\nҚизнинг 29 ёшли акаси Мирҳаёт М. ҳам маст ҳолатда шифохонага бориб, аввалига шифокорларни ҳақоратлайди, сўнгра 27 ёшли Жаҳонгирни уради.\nАввалроқ 25 сентябрь куни Яшнабод туманида яшовчилардан бири вафот этган яқин қариндошини “жонлантиришдан бош тортган” тез ёрдам фельдшери ва шифокорни калтаклагани хабар қилинган эди.\nСоғлиқнини сақлаш вазирлигининг билдиришича, 2017-2018 йилларда беморлар ва уларнинг қариндошлари томонидан 300 нафар тиббиёт ходими калтакланган.


Аждарҳо инстинкти, ёки ўзбекларнинг келажаги нима бўлади? « O'zbekiston ERK Demokratik Partiyasi\nАждарҳо инстинкти, ёки ўзбекларнинг келажаги нима бўлади?\n20 February 2013 - 16:26\nКелажакга ишончи ўтмишдан, уни таҳлил қилишдан бошланади. 1991 йилнинг 31 августида Ўзбекистон Республикаси ўз мустақиллигини эълон қилди. Аниқроқ қилиб айтганда эса, бу ҳукмрон синф вакили бўлган Каримовлар оиласи мустақиллиги эди. Ислом Каримовнинг ўша дамда Ўзбекистон Олий Кенгаши минбаридан туриб айтган бир сўзи ҳали ҳамон ўзбекларнинг қулоғи остида жаранглайди: Ўзбекистон келажаги буюк давлат! Агар ҳозир Ислом Каримовнинг мана шу сўзини такрорлаб оламга қичқирсангиз ўзбекнинг оғилида боғлиқлик турган эшшак ҳам ҳиринг – ҳиринг кулади. Нега? Негаки, бу ҳайқириқ вақтинчалик, токи президентимиз ҳукуматни буткул ўз қўлга олиб бўлгунигача қадар ишлатилинадиган ҳийла эди. Буни вақтида тушуниб олганлар ҳам бўлди, аммо уларга Ўзбекистонда биров ишонмади.\nМамлакат келажагини башорат қилиш ва унга халқни ишонтириш азал азалдан ҳукмдорлар учун урф бўлиб келган. Бу билан ҳукмдорлар бир неча ўн йилликларда, балки асрларда ҳам халқнинг эзилган суяклари устида ўзларининг шахсий бахтлари, иқболларини қуриб келишган.\nЭл озод бўлсин деган фалсафа илгари суриларкан, ҳамма вақт бир савол туғилади: кимдан, ёки нимадан озод бўлсин бу эл! Саксонинчи йиллар сўнгида бутун собиқ Иттифоқ бўйлаб халқнинг озодлиги ҳақида чақаириқлар янгай бошлаганди. Халқ Совет Иттифоқидан озод бўлишни истаётганди. Аммо бу озодлик қанчалар қимматга тушганини бугун ўз кўзимиз билан кўриб, танамизда ҳис қилиб турибмиз.\nСоветлар даври бошланишида ҳам халқнинг озод бўлиши ғояси илгари сурилди ўшанда ва унда халқ аввалига Чор Россиядан қутилиши, 1917 йилнинг февраль ойидан сўнг эса Буржуазиядан озод бўлиши уқдириларди. Бугунга келиб халқ яна озод бўлишни истаяпди: бу сафар эса Ислом Каримовга ўхшаган диктаторлар зулмидан.\nСоюзмультфилмнинг ажойиб бир мультипликацион фильми бор. Унда қайсидир бир қасрда яшайдиган аждарҳо тасвир этилади. У ҳукуматнинг соҳиби ва халқ аждарҳога хизмат қилади, уни таъмин этади. Аждарҳога ҳужум қилиб уни енган ҳар қандай ботир йигитнинг ўзи аждарҳога айланиб қоларди (http://www.youtube.com/watch?v=QwDfocGRN1U) ва зулм яна давом этаверади. Қиссадан ҳисса шуки, инсоният эришаётган ҳар қандай улкан ғалабалдар ҳам қандайдир бир янги “аждарҳоларнинг” пайдо бўлишига олиб келган ва “энди оғзим ошга етди” деган бир бечоранинг ошини “ҳалол” қилиб оладиганлар ҳамма вақт топилади.\nБир қарашда кўзга ташланадиган ҳақиқат шу: элнинг озодлиги учун кураш ҳам абадий давом этадигандек! Бу қандайдир бир абадий двигатель. Олдинига бировдан халос бўлиб оламизда, кейин ортга назар ташлаб бир ҳақиқатни тушунамиз: ёмғирдан қутилиб дўлга тутилибмиз! Яна норози бўламиз, яна халқни инқилобларга бошлаймиз. Бу ҳол қайсидир бир мамлакатда бир йилда такрорланиши мумкин бўлса, баъзиларида эса неча юз йилда бир. Лекин барибир ўша Олий ҳақиқатни излайверамиз, излайверамиз. Олий ҳақиқат эса йўқ! Ўз ўзидан равшанлашдигани шуки, мутлоқ озод бўлишнинг ҳам имкони йўқ экан. Ҳамма вақт кимларгадир тобе бўлиб яшаш инсониятнинг инстингти десак кўп ҳам адашмаган бўламиз.\nКарл Маркс ўзининг Капитал асарида ибтидоий жамоа даврини “онгсиз коммунизм” деб атаганди. Ҳамма бирдек меҳнат қилади ва бирга ўтириб таомланади. Ўша онгсиз коммунизм қуриб қўйганларнинг муддаоси қорин тўқлаш эди холос. Бошқача қилиб айтганда, эҳтиёж шу эди ва у қондириларди. Лекин бу бахт узоқ давом этмади. Инсоният қулдорлик формациясига кирганидан “онгсиз корммунизм”га сўнги нуқта қўйилганди ва шу билан бирга инсониятнинг эҳтиёжи ўсиб бора бошлади. Ҳаттоки инсоннинг ўзи бошқа бир инсоннинг эҳтиёжига ҳам айланди. Ҳозирда эса бутун дунёни, аниқроғи дунё буржуазиясини таҳлика солган “онглик коммунизмга” ғоясига ҳам сўнги нуқтани қўйиб бўлдик. Бу билан яна улканроқ мақсадларни кўзлаяпмиз, лекин ким билан унга эришамиз?\nМуғoмбирлик одамларга бахту иқбол келтиради. Албатта шуни унутмаслик керакки, ёнгинангизда пайдо бўлган бир муғамбирнинг пайини вақтида кесмасангиз, куни келиб у катта офатларга сабаб бўлади. Собиқ Иттифоқни лаънатлаётганлар шуни билишлари керакки, уни ҳам мана шунақа йўлини қилиб яшайдиганлар, яъни коррупция, бойлик изидан қувишлар тугатди. Агар уша Иттифоқда коррупция каби иллатнининг илдизи таг томири билан қўпориб ташланганида эди, Совет давлати тугамаган ҳам бўларди.\nЯна бир ҳақиқатни англаб олиш зарурдек: 1917 йилда пролетариат ҳокимиятининг яралаши дунё мамлакатларининг ҳаммасига таъсир қилганди. Шу баҳона, ишчи ва деҳқонларни аёвсиз эксплуатация қилиш, уларнинг ҳуқуқларини чеклаш каби ноинсоний муносабатлар тугалланиб борди. Тағин ёдга олингчи, собиқ СССР да миллатчилик ва ирқчилик тушунчаси қачон тугатилинган эди? 1930 йилларда, Сталин давридаги йирик қатағонлар ҳали бошланмаган кезларда миллатчилик ва ирқчилик тугатилинганди. АҚШ ва Европада одамларни қора танли ва оқ танлиларга, турлик миллатларга ажратиш ўтган асрнинг эллигинчи, олмишинчи йилларида ҳам мавжуд эди.\nИнсоният даҳолари ҳамма вақт инсонларга бахт келтираман деб ўйлайди, аммо унинг ўйлаб топган бахти эса офатларга сабаб бўлади. Ахир назарий томондан қарайдиган бўлсак, Совет давлати ҳам тенглик ва адолат ҳукмрон бўлган, миллионлаб одамлар хушбахт яшаётган давлат эдику. Аалиётда эса тенгсизлик кузатилинарди. Одамлар тағин бойлар ва камбағалларга ажралиб қолди. Кечанги коммунистлар ўғриларга, порахўрларга айланиб элнинг суяклари устида ўз иқболларини барпо эта бошлашди. Шу билан коммнист деган ном тавқи лаънат остига тушди. Бу каби ғояфурушлик фақат коммунистларда бўлгани йўқ, бошқа кўплаб ҳукмдорлар ҳам худди шу йўсинда ўз муқаддас ғояларини қурбон қилиб юборишган.\nМасалан, Ислом Каримовни коммунист деб ёмон кўрадиганлар анчагина, лекин у ҳеч қачон коммунист бўлмаган. Партия аъзо бўлгани бор, аммо коммунист бўлмаган. Мансаб пиллапояларидан кўтарилиш учун коммунист деган партия билети зарур эди ва уни юртбошимиз қўлга киритди. Кам бўлмади, Совет давлати йўқликка кетган бўлсада, у ҳамон “доно раҳбар”, ошиғи олчи ҳукмдор! Худди кимлардир намоз ўқиб мусулмон бўлмагани каби, Ислом Абдуғаниевич ҳам партия билетини олиб, бадалларини тўлаб, китобларини ўқиб, сайлаб, сайланиб ҳам коммнист бўла олмаган! Шунчаки, кўпчиликни лақиллатиб юрган холос.\nХозирда дунёда ирқчилик, миллатчилик тугатилиб борилмоқда. Одамларни бахтлик бўлишини келажакда сиёсатдонлар эса, банклар қурадиган. Чунки банк кортелларининг ҳукмронлиги қурилаётганлигини кўпчилик кузатиб турган бўлса ҳам керак. Йирикдан йирик банк корчалонлари бутун дунёни ўзининг томорқасига айлантириб олганида эса, дунё аҳли уларнинг хизматига ўтади. Яъни, Союзмультфильм эртагидаги аждарҳо дунёда ўз ҳукмронлигини ўрнатади. Ўзбекларнинг эса ҳозирча ўз аждарҳоси бор ва унга талайгина одамлар тинмай хизмат қилаябди.\nҲар қандай ҳукмрон идеология одатда тоталитаризм ва диктатурани келтириб чиқариши ўтмиш таърихдан аён. Идеология қуроли бўлиб гоҳида дин пешволари, баъзида сиёсий партиялар чиқишади. Минбар эса ҳамма вақт Оммавий ахборот воситаларидир. Бугунга келиб қачонлардир дунёни зир титратган динлар ҳам йўқликка равона бўла бошлади, ёки шунчаки, бир миллий одат даражасига тушди. Черков инсонлар ҳаётига мутлоқ таъсир ўтказмайдиган бўлиб қолди. Сиёсий партиялар ҳозирча ўз ўрнига эга, лекин куни келади, улар ҳам худди черковлар каби сариқ чақачалик бўлсин, қадри қолмайди. Инсонлар бойлик учун черковларга интилганди, кези келганида улар бойлик топиш учун ҳам сиёсий партияларга интилишди. Бойлик келганда, ёки нафс тўйганида уларнинг ҳар иккиси ҳам ўз миссиясини бажариб бўлган бўлади.\nКелажакда дунёни банк корчалонлари сиёсатсиз бошқаради ва унда кишилар яшаб қолиш учун ким нима қилиши кераклиги ҳозирда ноаён. Яъниким, ўша мультфильмдаги каби бир аждарҳо ўрнини бошқаси эгаллайди. Бу ҳайвоний аждарҳо инстингти инсонга қайдан юқди экан, ёки унинг генларида азалдан бўлганмиди?\nЧарлз Дарвиннинг инсоният эволюцияси ҳақидаги, кўпчилик томонидан инкор қилинадиган фалсафаси ёдга келади. Одам маймундан, ёки бошқа бир жонзотдан келиб чиқмаган. Уни Худо яратган! Савол туғилади: бунақа бўлса инсондаги ҳайвоний бу инстингтлар қаердан пайдо бўлди экан? Ахир инсон яратаётган роботларда, сунъий интелектларда бунақа инстингтлар йўқ-ку. Наҳотки инсон Худодан ҳам кўра ақллироқ яратгувчи бўлса? Ахир Худо яратган ақллик мавжудод аждарҳоларга хизмат қилса, унда инсоннинг ўрни қайда қолди? Бу саволга бирор фалсафачи аниқ жавоб топиб бера олмаса керак.\nИнсоният келажаги, айниқса Ўзбекистон ва унинг халқининг келажаги нима бўлади энди? Бу ҳақида ҳозирча на бир башорат ва на бир изоҳ бор! Биз билган ҳукмдормиз эса бизга ҳукмдор, аммо дунёнинг ривожланган банк кортеллари хўжайинларига учун эса шунчаки хизматкор! Шунда ҳам уларга қул бўлмаса! Бизнинг келажакни айнан ўшалар белгилайди!


ЭНГ ФАОЛ ЁШ МУТАХАССИСЛАР САРАЛАНМОҚДА\nOldingi maqola АЛИМЕНТ ПУЛИ ВА ЖАРИМАНИ ТЎЛАМАЙ ЮРГАНЛАР СУД ҚИЛИНДИ\nKeyingi maqola ҚУТҚАРУВ АМАЛИЁТИ МУВАФФАҚИЯТЛИ БАЖАРИЛДИ\nМаълумки, Ўзбекистон касаба уюшмалари Федерацияси қатор ташкилотлар билан ҳамкорликда ёшларнинг ҳар томонлама етук мутахассис бўлиб камол топишга бўлган интилишларини қўллаб-қувватлаш мақсадида “Йилнинг энг фаол ёш мутахассиси” республика танловини эълон қилган эди.\nТанлов уч босқичда ўтказилиши режалаштирилган бўлиб, биринчи босқичда иштирокчилар ўз йўналишлари бўйича 20-30 апрель кунлари туман (шаҳар) босқичи ғолиблиги учун баҳслашиши белгиланган эди. Шунга мувофиқ, вилоятимиз шаҳар ва туманларида ҳам таълим, тиббиёт, молия-иқтисодиёт, саноат, қурилиш, транспорт ва бошқа соҳаларда энг фаол ёш мутахассислар сараланди.\nЖумладан, танловнинг “Энг фаол ёш банк ходими” йўналишида Қарши шаҳар босқичи ғолиблари аниқланди.\n- Унда 16 нафар банк ходими иштирок этди, - дейди Ўзбекистон давлат муассасалари ва жамоат хизмати ходимлари касаба уюшмаси Қарши шаҳар кенгаши раиси Муножот Норова. – Даъвогарларнинг иштироки малакаси, тажрибаси, ўз соҳасини қанчалик даражада пухта ўзлаштирганлиги, умумий иш стажи, маълумотидан тортиб, чет тилларини қанчалик даражада мукаммал билиши, иш жараёнида янги ахборот технологияларидан фойдаланиш кўникмаси каби жами 11 та мезон бўйича юз баллик тизимда баҳолаб борилди.\nЯкунда барча мезонлар бўйича Марказий банкнинг вилоят бош бошқармаси ходими Толибжон Қурбонов энг кўп балл жамғариб, “Энг фаол ёш банк ходими” дея эътироф этилди. Энди у танловнинг вилоят босқичида иштирок этади.\nШунингдек, танловнинг “Энг фаол ёш тарбиячи” йўналишида ҳам Қарши шаҳар босқичи ғолиблари аниқланди. Унда вилоят марказидаги мактабгача таълим муассасаларида фаолият юритаётган 37 нафар тарбиячи иштирок этди.\nҒолиб ва совриндорлар диплом ва эсдалик совғалари билан тақдирландилар.\nСараланган энг фаол ёш мутахассислар энди танловнинг 21-30 май кунлари бўлиб ўтадиган вилоят босқичида яна бир бора ўз омадларини синаб кўришади.\nСуратда: танловдан лавҳа.


Медведев Украина раҳбариятини танқид қилди\n18 май 2021, Тошкент вақти: 20:24\nРоссия президенти Дмитрий Медведев Украина раҳбариятини кескин танқид қилди.\nУкраина президенти Виктор Юшченкога йўлланган мактубда Дмитрий Медведев Россиянинг янги элчисини Киевга юбормаслигини маълум қилиб, январ ойида сайланадиган Украина янги президентининг ўзаро алоқаларни йўлга қўйишига умид қилаётганини билдирди.\nМазкур мактубда Медведев Украина раҳбариятини Россия билан йўлга қўйилган иқтисодий алоқаларга путур етказганликда ва Европа газ таъминотини хавф остига қўйганликда айблади.\nБундан ташқари, Россия президенти Грузиянинг Жанубий Осетияда содир этган жиноятларида Украинанинг ҳам улуши бор, деган фикрни билдирди:\n- Саакашвили режимининг Жанубий Осетияга қилган ҳужуми туфайли расмий Киев очиқчасига аксилроссия позициясини танлади. Тинч аҳоли вакиллари ва россиялик тинчликпарвар кучлар айнан Украина қуроли билан отиб ўлдирилган эди, деди Дмитрий Медведев.


ЖЧ-2018, финал. 15 июль, 20:00\n16.Стив Манданда (Д)\n23.Альфонс Ареола (Д)\nМарио Манжукич (18-автогол)\nАнтуан Гризманн (38-пенальти)\nПоль Погба (59)\nКилиан Мбаппе (65)\nИван Перишич (28)\nМарио Манжукич (68)\n90+5' Ўйин тугади. ФРАНЦИЯ ТЕРМА ЖАМОАСИ — ЖАҲОН ЧЕМПИОНИ! Икки карра!\n90+2' Врсалько сариқ карточка олди\n89' Ракитич олис масофадан зарба беришга қарор қилди. Тўп юқоридан ўтиб кетди\n88' Перишич чап қанотдан ҳаволатиб узатма берди. Тўпни Льорис осонлик билан эгаллаб олди\n87' Фекир олис масофадан аниқ зарба берди. Субашич тўпни эгаллаб олди\n84' Ракитич жарима тўпини ўйинга киритди. Льорис баланд сакраб тўпни эгаллаб олди\n82' Вуууҳ! Ракитичнинг узатмасидан кейин Пьяца жарима майдончасига кирди, аммо тўпни майдонда олиб қола олмади\n82' Хорватияда ўзгариш: Стринич ўрнига Пьяца туширилди\n81' Францияда ўзгариш: Оливье Жиру ўрнига Набил Фекир туширилди\n78' Хорватияда яхши имконият. Модрич жарима майдончасига етказган узатмани ҳимоячилар қайтаришди. Тўпни Крамарич эгаллади ва Ракитичга ташлади. Иваннинг зарбасидан кейин тўп олис устун томондан майдонни тарк этди\n73' Францияда ўзгариш: Блез Матюйди ўрнига Корентен Толиссо майдонга туширилди\n71' Хорватияда ўзгариш: анте Ребич ўрнига Андрей Крамарич туширилди.\n68' ГОООООООЛ! Марио Манжукич, 4:2! Уго Льорис қовун туширди. Франция терма жамоаси дарвозабони ҳимоячидан тўпни қабул қилиб, ўз олдига яқинлашаётган Манжукични алдамоқчи бўлди. Марио тўпга оёқ қўйдию, дарвозани ишғол қилди! Интрига қайтдиёв\n67' Қойил қолиш керак, Франция терма жамоаси ўз имкониятидан жуда самарали фойдаланмоқда. Уларнинг деярли ҳар бир зарбаси голга айланмоқда\n65' ГОООООООООЛ! Килиан Мбаппе, 4:1! Франциялик ҳужумчи олис масофадан дарвозани ишғол қилди!!!\n62' Вуҳ! Французлар тўртинчи голни уриши мумкин эди. Чап қанотдан етказилган узатмани майдон ташқарисига чиқариб юборди. Акс ҳолда тўп Мбаппега келиб тушиши мумкин эди\n59' ГООООООООООЛ! Поль Погба, 3:1! Франциялик ярим ҳимоячи жарима майдончаси ташқарисидан 2 марта зарба берди. Дастлабки зарба ҳимоячига тегиб қайтди. Иккинчи зарбадан кейин тўп дарвоза бурчагига бориб тушди\n55' Францияда ўзгариш: Канте ўрнига Стивен Н'Зонзи майдонга тушди\n54' Ракитич юқоридан жарима майдончасига узатма берди. Льорис ва Манжукич тўп учун кураш олиб боришди. Тўп дарвозабоннинг қўлидан майдонни тарк этди\n52' ВУУУУУҲ! Мбаппе ўнг қанотда хорватиялик ҳимоячи Видадан катта тезликда ўтиб кетиб, ўткир бурчак остида яккама-якка вазиятга чиқди ва зарба берди. Субашич оёқлари билан зарбани қайтарди\n50' Оҳо! Перишични яккама-якка вазиятга чиқарувчи узатма берди. Льорис ўз жарима майдончасини тарк этиб, хавфни бартараф этди\n49' Манжукич Варандан тўпни олиб қўйиб, чап томондан жарима майдончасига кириб борди ва жамоадоши томон пас берди. Умтити тўпни қайтариб қолди\n48' Вууууҳ! Ракитич рақибнинг бир футболчисини алдаб ўтиб, чап томондан жарима майдончасига кираётган Ребичга узатма берди. Анте ўткир бурчак остидан кучли зарба берди. Тўсин остига кираётган тўпни Льорис дарвоза юқосридан кўтариб юборди\n47' Гризманн жарима майдончаси ташқарисидан аниқ зарба берди. Субашич тўпни эгаллаб олди\n46' Врсалько ўнг қанотдан Франция жарима майдончасига узатма берди. Ҳимоячилар тўпни қайтаришди\n46' Иккинчи бўлим бошланди. Ҳозирча жамоалар таркибида ўзгариш бўлганича йўқ\n45+4' Биринчи бўлим якунланди. Ҳозирча ҳисоб Франция - Хорватия 2:1. Танаффус\n45+3' Вуууҳ! Ўнг қанотдан узатма берилди. Перишич дарвозабон майдончасида зарба бериши мумкин эди, агар бироз ҳушёрликни йўқотмаганида\n45+1' Хавфли вазият! Ракитич бурчак тўпини ўйинга киритди. Вида бош билан аниқ зарба бера олмади\n44' Хорватия кетма-кет икки марта бурчак тўпини ўйинга киритди. Французлар қийинчилик билан тўпни вазиятдан узоқлаштиришди\n40' Хорватия ҳисобни тенглаштириши мумкин эди. Перишич ўнг қанотдан олдинга ўтиб, жарима майдончасига узатма берди. Тўп Ребичга келиб тушди, аммо унинг зарбаси жуда кучсиз чиқди. Льорис тўпни эгаллаб олди\n38' ГООООООООЛ! Антуан Гризманн! 2:1! "Атлетико" ҳужумчиси ерлатиб тўпни ўзидан чап томон тепди. Субашич эса нариги томонга ташланди.\n36' ПЕНАЛЬТИ! Франция 11 метрли жарима зарбасини амалга оширади\n35' Питана экран олдида видеотакрорни қайта-қайта кўрмоқда\n34' Вуууҳ! Бурчакдан етказилган узатма натижасида тўп сакраган Перишичнинг қўлига тегиб, устун ёнидан ўтиб кетди.\n28' ГОООООООООООООООЛЛЛ! Иван Перишич, 1:1! Жарима тўпи жарима майдончасининг ўнг томонига етказилди. Хорватиялик футболчи бош билан тўпни рақиб жарима майдончасига етказди. У ерда хорватлар тўп учун курашда 3 марта устун келишди. Перишич жарима майдончаси чизиғи устида тўпни қабул қилиб, Канте алдади ва чап оёқда кучли зарба берди. Тўп олис бурчакка кириб кетди\n27' Н'Голо Канте сариқ карточка олди. У олдинга ўтаётган Перишични йиқитди\n23' Вуууҳ! Вида қаҳрамонлик кўрсатди. У подкат орқали Мбаппедан тўпни олиб қўймаганида, французларнинг икки футболчиси Льорис билан яккама-якка вазиятга чиқиб кетган бўларди\n21' Модрич ўнг қанотдан жарима тўпини ўйинга киритди. Вида бош билан зарба берди. Тўп юқоридан ўтиб кетди\n20' Ўйин французлар учун омадли бошланди. Дешам учун учрашувнинг бундай бориши жуда қулай ҳисобланади. Хорватия чорак финалда Россияга қарши ўйинда бириничи марта гол ўтказиб, кейинчалик вазиятни ўнглашга муваффақ бўлганди. Французлар бугун бунга имкон берармикин? Кўрамиз\n18' ГОООООООЛ! Марио Манжукич, автогол, 1:0! Гризманн жарима тўпини ўйинига киритди. Тўп Манжукичнинг бошига тегиб, олис юқори бурчакка кириб кетди\n17' Мбаппе ўнг томонда ҳимоячини алдаб жарима майдончасига кирди ва дарвоза яқинига узатма берди. Ҳимоячилар тўпни қайтаришди, аммо Франция жарима тўпи ишлади\n15' Перишич чап қанотдан ёлғиз олдинга ташланди ва жарима майдончасига кириб келган Манжукич томон узатма берди, аммо ҳимоячи тўпни қайтариб қолди\n14' Франция олдинга ўтишга унчалик шошилмаяпти\n11' Вуҳ, Юқоридан етказилган узатмани Перишич рақиб жарима майдончаси ичида тўхтатди-ю, аммо тўп майдонни тарк этди\n10' Перишич чавп қанотдан рақиб жарима майдончасига ерлатиб узатма берди. Тўп Манжукичга етиб бормади\n8' Модрич бурчак тўпини ўйинга киритди. Ҳимоячилар бош билан тўпни дарвоза олдидан узоқлаштиришди\n5' Хорватия терма жамоаси илк дақиқалардан бироз дадилроқ, бироз тажавузкорроқ ўйнаётгандек\n' Франция ва Хорватия терма жамоалари майдонга чиқиб келишди. Ўйин бошланиш арафасида.\n' Ассалому алайкум, қадрли футбол мухлислари! Россиядаги жаҳон чемпионати ўзининг энг сўнгги нуқтасига етиб келди. Бугун жаҳон чемпионини аниқлаб оламиз. "Лужники" стадионида Франция ва Хорватия терма жамоалари ғолиблик учун кураш олиб боришади.


Asus ROG Phone: геймерлар кутаётган смартфон - Terabayt.Uz\nAsus ROG Phone: геймерлар кутаётган смартфон\nИнтернет-тармоқларида Asus ROG Phone ўйин смартфонларининг бизга ҳали маълум бўлмаган жиҳатлари ҳақида хабарлар пайдо бўлди.\nМанбаларда айтилишича, бўлажак геймерлар аппарати бўлган Asus смартфони ROG Gaming номини олади. Унга 6 дюмли кенг форматдаги AMOLED-экран ўрнатилган. Сувдан ва чанг-тўзондан ҳимояси IP68 стандарти бўйича бўлади. Янги олинган хабарларга қараганда, қурилма 8 гигабайтли тезкор хотирали Snapdragon 845 чипи билан жиҳозланади.\nЎҚИНГ: Asus ScreenPad панелиTouch Bar’га ўхшайдими?\nПроцессори худди Xiaomi Black Shark’дагига ўхшаб совутиб тургич тизимига эга. Флеш-хотираси версиясига қараб, 128 ва 256 гигабайтли бўлади. Аккумулятор сиғими — 4000 мАч. Қурилманинг нархи ҳақида ҳали маълум қилинмади, аммо июнь ойининг биринчи ўн кунлигида маълум бўлиши кутилмоқда. Чунки худди шу вақтда Тайванда Computex 2018 кўргазмаси бўлиб ўтади. Кутилганидек, кўргазмада Asus ўзининг ўйин смартфонини ҳам намойиш қилади.\nУ чиройли, қулай ва бежирим аппарат бўлиб, дезайни ҳам ултра замонавий бўлиши кутилмоқда. Шундай экан, унга фақат Xiaomi Black Shark, Nubia Red Magic ва Razer Phone аппаратлари рақобатчи бўлиши мумкин.\n#мобил ўйинлар #смартфонлар #Asus ROG Phone


Покистон НАТО таъминот йўлини очишга шошилмаяпти\nПокистон ҳукумати НАТОнинг Афғонистондаги қўшинларига тегишли юкларни олиб кетаётган юк машиналарини чегарадан ўтказмай қўйганига олти ҳафта бўлди.\nИсломобод расмийлари НАТО билан муносабатни қайта кўриб чиқаётган шу кунларда чегара қачон очилиши масаласи очиқ қолмоқда.\n26 ноябр куни НАТО учқичлари Покистон армиясининг постига янглиш ҳужум қилгани оқибатида Покистон армиясининг 24 аскари нобуд бўлган эди.\nБунга жавобан Исломобод Афғонистондаги НАТО қўшинларига тегишли юкларнинг мамлакат ҳудуди орқали олиб ўтилишини тўхтатиб қўйди.\nШу пайтгача Покистон ҳукумати чегарани очишга ишора қилгани йўқ.\nПокистон парламентининг Миллий хавфсизлик бўйича қўмитаси раиси Миан Раза Раббоний 6 январ куни қилган чиқишида НАТО билан муносабат ўнгланмас экан, чегара ёпиқ қолишини таъкидлади.\nРаббоний ўз қўмитаси Покистоннинг АҚШ етакчилигидаги НАТО кучларига ёндошуви борасида янги шартлар асосида тавсиялар ишлаб чиққани ва ҳужжат келаси ҳафтада Покистон Бош вазирига тақдим этилишини билдирди.\nУ қўмита тавсиялари тафсилотини ошкор қилмади.\nҚўмита тавсиялари парламент томонидан қабул қилинса, сўнгра Вашингтон ҳам бу масалани кўриб чиқади.\nАгар томонлар келишувга эришса, Афғонистондаги НАТО кучларининг таъминот йўли қайта очилади.\nПокистон парламенти депутати, Миллий хавфсизлик қўмитаси аъзоси Хуршид Аҳмад амалга оширилган ишлар ҳақида қуйидагиларни сўзлади.\n- Биз бу масалаларнинг ҳаммасини муҳокама қилаяпмиз. Ташқи сиёсатимиз АҚШ ва НАТО хусусида нималарни белгилаган бўлса, қўмита шулар устида ишламоқда. Бу тўлиқ ҳужжатдан иборат бўлади. Агар АҚШ шартларимиз асосида ишлашга рози бўлса, бу яхши. Аммо биз ишни тугатганимиз йўқ, - деди Хуршид Аҳмад.\nАгар Исломобод Вашингтон билан муносабатни ўз шартлари асосида кўриб чиқмоқчи бўлса, ўз навбатида, Вашингтон ҳам Покистонга 800 миллион долларлик ёрдам кўрсатиш ҳақида июл ойида қабул қилган қарорини қайта кўриб чиқиши мумкин.\nХабарларга кўра, Покистоннинг молиявий идоралари, агар АҚШ ёрдамини тўхтатса, унинг эҳтимолий оқибатлари ҳақидаги хулосани Раббоний етакчилигидаги қўмитага жўнатган.\n2001 йилда Афғонистонда толибларга қарши уруш бошланганидан бери бу НАТО таъминот йўлининг Покистон ҳукумати томонидан биринчи марта ёпиб қўйилиши эмас.\nНАТО учқичлари 2010 йил сентябрида Афғонистон ва Покистон чегара ҳудудида амалга оширган ҳужум оқибатида Покистон армиясининг уч аскари ҳалок бўлганидан кейин таъминот йўли 11 кунга ёпиб қўйилган эди.\nАфғонистондаги АҚШ ва НАТО етакчилигидаги халқаро кучларга таъминот юкларининг учдан бир қисми Покистон ҳудуди орқали, шунча қисми ҳаво йўли орқали, қолган қисми эса Россия, Кавказ ва Марказий Осиё, жумладан, Ўзбекистон ҳудуди орқали етказилади.


Артур Геворкян: “Ғолиблар муҳокама қилинмайди” / CHAMPIONAT.asia\nАртур Геворкян: “Ғолиблар муҳокама қилинмайди”\n25 июл 2018 00:22\nТеглар : ҚизилқумГеворкянНефтчи\nСуперлиганинг 18-туридан ўрин олган “Нефтчи” - “Қизилқум” учрашуви (0:1)дан кейинги матбуот анжуманида ягона гол муаллифи Артур Геворкян ҳам иштирок этди.\n“Қизилқум” сардори ўйиннинг 62-дақиқасида Элгужа Григалашвилининг тўп узатишидан сўнг Музаффар Абдуллаев қўриқлаётган дарвозани ишғол қилди.\n- Ўйин шундай таассурот қолдирдики, унда биринчи бўлиб ҳисобни очиб олган жамоа ғалаба қозонар эди, - дея сўз бошлади туркманистонлик футболчи. - Ана шу вазифани биз уддалаганимиздан хурсандман. Лекин бу ғалаба осонликча қўлга киритилгани йўқ. Майдон эгалари ҳам яхши ўйин намойиш этишди.\nАсосан ёш футболчилардан иборат жамоа аввалги ўйинлар билан таққослаганда тўпни назорат қилишни анчагина ўзлаштириб олибди. Уларда ҳам дарвозани ишғол қилиш учун имкониятлар юзага келди. Баъзи вазиятларда хатоларга ҳам йўл қўйдик. Аммо, айтишадику, “Ғолиблар муҳокама қилинмайди!”.\nСанкт-Петербургда яшайдиган ҳамюртларимиз диққатига! 17\nА ПРО-Лига. Навбатдаги Фарғона дербисида ғолиб аниқланмади 9